text:
Ariko niki gituma mwirushya gukora ibidashoboka!?
Hits: 39
Burya koko umupfapfa n’umupfumu bafitanye isano.Niba mwemera ko Uhoraho Uwiteka Imana Nyiringabo ari we ulinda ubugingo bwawe, none niki gituma uhiga ubugingo bw’undi!?
Ubuhanuzi buvugako Imana ilinda Umuhanuzi kurusha uko ilinda ijisho ryawe. Niba uhiga Umuhanuzi kubera ubuhanuzi no guca imanza zitabera, waba warasaze!!!
Ntabwo byashoboka ko, uburizamo umugambi w’Imana. Ibyo Satani akumvisha ko bishoboka uzamubwire ko bidashoboka. Niba imandwa ubwazo zivuga ko bidashoboka, kandi arizo mukesha amaramuko, ubwose ntimwasaze!?
Nawe wirirwa uvuga Imana ukabwiriza ugasanga bigacika, wajya mu nama y’ishyaka ubogamiyeho bagira bati twice Umuhanuzi uti cyane kuko aratubangamiye wowe iyo uri wenyine ukitekerezaho usanga uri umukozi w’Imana!?
Hanyuma se uwo wifuza ko yicwa ni bidashoboka ko yicwa ahubwo akazima ingoma uzajyahe!!?
Baravuga ngo jyuvuga uziga, kandi ubagarire yose ntuzi irizera, nyamara ubamba isi ntakurura, ahaa nyamara wiringira ijosi rikakubyarira umwingo. Ubwo abakuru barumva icyo mvuga.
Inkware yahuye n’inzoka ihunga umuriro ishyamba ryalimo gushya. Inzoka ibwira Inkware (Francolin) iti rwose ntambara unshyire ku ijosi ryawe ungurukane umpungishe umuriro utarangeraho.
Inkware iti ikibazo cyawe ni nguhungisha umuriro ukagera aho utari urandrya. Inzoka iti nukuli kw’imana ibyo sinabikora undokoye irya none. Inkware iti asama turebe mukanwa kawe, inzoka irasama inkware iritegereza iti bumba umunwa nabonye.
Inzoka iti ubonyiki? Inkware iti mbonye akangononwa katagaragara ubwo umuriro uba urazisatiriye inzoka rwose nushaka turagirana amasezerano yuko urubyaro rwacu ruzajya rwubahana ko kizira kwica Inzoka cyangwa inkware.
Hasigaye metro imwe ng’umuriro uzigereho. Inkware iti ngaho izingire kw’ijosi. Iraguruka igeze ahatari umuriro igwa hasi iti ngaho vaho ugende!
Inzoka itangira kwagura umunwa iba ifashe umutwe w’inkware irayirya sijye wahera nabanje Imana indinde FPR nagutanze!!!
Cyera nkibana na Mukandirima Odette har’igihe yasengaga jyewe gusenga ngahita mbireka ngaseka.
Kubera ko yari umunyabwoba cyane, iyo yarotaga cyangwa akerekwa ibintu bigiye kutubaho yasengaga amasengesho y’ubwoba Satani toka! Nenda kwa Jina la Yesu ndakwirukanye genda genda genda usubire aho uvuye.
Yamara kumva ubwoba bumushizemo akiyumvisha ko gusenga kwe kwageze ku Imana agaceceka. Bidatinze cya kigeragezo kikatugeraho noneho ukibaza icyo gusenga kwamaze bikakuyobera.
Kirazira ntawukeza abami (2) ngo bose ubashimishe. Nigute wakorera Imana, ukongera ugakorera na RPF!
Nta byago nk’o guheka impyisi yigize umuntu. Byange bikunde abigize inkware mwemeye guheka inzoka, zizabagira uko zagize aba mbere!!!
Amahirwe tugira ntawuzavuga ko atamenye cyangwa yatunguwe! Byose Imana yarabivuze mbere yuko ibishyira mu bikorwa. Ndifuza kuzumva abazafungwa icyo gihe uko bazaba bisobanura mu nkiko bizaba biteye ubwoba cyane!!!
Ariko bizaba binashimishije kubona scenario y’i 1994,ukongera igiye gukurikiraho. As if ibyabaye mbere nta lessons byabasigiye.
Nyamara abakurambere babivuze ukuli, ibuye rimeneka urwondo rugisukuma.


c: text/html

text:
Hari ibibazo abakobwa bakunze kubaza abasore ariko ntibabitindeho nyamara ari ikimenyetso simusiga ko bamaze kubakunda.Niyo mpamvu umusore ubonye ibi bibazo aba akwiye guhita amenya ko umukobwa yamaze kumwiyumvamo na we akareba uburyo amuha urukundo.
ESE UKUNDA UMUKOBWA UMEZE UTE?
Buriya na mbere yo kuba yatekereza kugusaba ko mwasohokana, ikintu cya mbere agirira amatsiko ni ukumenya niba wowe umukwiriye kuba waba umukunzi we. Nakubaza gutyo biba byiza iyo umubwije ukuri, ariko ntukabye cyane kugira ngo ibyizere bitazamutwara, byanaba byiza umubwiye bike muri byo.
UZAGIRA IKIRUHUKO RYARI?
Buriya umuntu ushaka ko musohokana cyangwa se mutemberana, nta kindi kintu aba akeneye kumenya uretse umunsi uzaba uri kuboneka, nk’iyo ufite akazi aba ashaka kumenya umunsI uzaboneraho ikiruhuko. Igihe bimeze bityo iyo umusangije gahunda yawe, biba na byiza kongeraho n’ibikuryohera nta wamenya ushobora gusanga musangiye umunsi.
AKUBAZA UKO ABABYEYI BAWE BAMEZE (BYO GUSHAKA KUBAMENYA)
Kugira ngo akumenye neza, aba ashaka kumenya abakuzanye ku isi abo aribyo n’uko bameze. Rero niba udafite ikintu cy’umwihariko cyo kumubwira, ushobora kumubwira ko ababyeyi bawe bagushyizeho igitsure ariko nanone ukaba uri urubuto rwiza mu maso yabo.
ARAKUBWIRA ATI” UBANZA UZWI N’ABANTU BENSHI. NIBYO?”.
Niwumva akubwiye gutyo, ntacyo bitwaye kwikiriza ariko umeze nk’uwishimiye ko bari kumurata amashimwe n’ibyubahiro. Gusa ntuzibagirwe kuguma uri umunyakuri. Buriya aho kwemera ko uzwi n’abantu benshi, wabihinyura umubwira ko atariko bimeze.

robotstxt: allowed

filter: keep


text:
Minisitiri w’ubutegetsi bw’igihugu Jean Marie Vianney Gatabazi akomeje uruzinduko ari kugirira mu turere tw’Intara y’i Burengerazuba. Kuri uyu wa Gatandatu yasuye Akarere ka Rusizi. Yasuye ahantu...
Akarere ka Nyamasheke katangije gahunda igamije kuzamura imibereho y’abaturage kise ‘Nsiga Ninogereze’. Ni imvugo ikomoka ku mugani w’Abanyarwanda uvuga ko ‘umwana uzi ubwenge bamusiga yinogereza’. Iyi...
Mu murenge wa Kirimbi mu Karere ka Nyamasheke hari umugore wafashwe kuri uyu wa Gatanu tariki 19, Gashyantare, 2021 afite imifuka itatu irimo urumogi rupima ibilo...
Amafoto y’inzu zubatswe na Croix Rouge y’u Rwanda mu Mudugudu wa Nganzo, Akagari ka Ntendezi, Umurenge wa Ruharambuga, yerekana ko zubatswe mu buryo budakomeye none zarasenyutse....
Umugaba w’ingabo z’u Rwanda zirwanira ku butaka Lieutenant General Jean Jacques Mupenzi yasuye Akarere ka Rusizi asuzuma uko inzego zitandukanye zishyira mu bikorwa gahunda zo gukura...
[wp-rss-aggregator]


text:
Niyonsaba Elisa ubusanzwe n’umunyamuryango wa cep w’icyubahiro(umunya muryango utari umunyeshuri) muri kaminuza y’u Rwanda ishami rya NYARUGENGE, akorera umurimo w’Imana muri CEP UR NYARUGENGE byumwihariko muri group yabagize ‘Gospel artists’ ikorera muri uwo muryango.
NIYONSABA Elissa n’umukristo wo mu itorero rya ADEPR; yageze muri kist muri 2011, ajya muri Gospel artists muri 2013. Uyu musore yagiye akorera umurimo wo Kuririmba mu makorali atandukanye; nyuma aza gusanga afite impano yo kuririmba dore ko ngo yanabikundaga cyane.
Hamwe no gusenga Imana ndetse nayo ikamushyigikira ubu n’umuhanzi uririmbira Imana kugiti cye. Akaba amaze gukora indirimbo zigera kuri enye z’amajwi; indirimbo yitwa ‘Ubwoba nibushire’ yayikoze mu mwaka wa 2013 ikaba ariyo ndirimbo ye ya mbere; yakomeje gutera imbere kuko mu mpera zuwo mwaka yakoze indi ndirimbo yitwa ‘Nkwiye kubabarira’ no mu mwaka wa 2016 ukwezi kwa kabiri akora indi yise “Iyo ataba Yesu”. Ntago arizo gusa kuko ubu hariyo asohoye muri iyi minsi yitwa “Ni Yesu wanyikundiye” akaba hari ni zindi nyinshi ateganya gukora.
Icyerekezo afite ngo nugukomeza gukora indirimbo nyinshi kandi zifite ubutumwa bukora ku mitima y’abantu ndetse ngo yumva ashaka no kugarura abantu kuri Yesu Kristo.
Yarangije agira inama urubyiruko bagenzi be agira ati “urubyiruko dukwiye gukorera Imana mu gihe cyacu kugirango tutazashaka gukora bitagishobotse” yanakanguriye abahanzi ba gospel muri rusange ko bashyiramo ingufu mu guhanga indirimbo zifite ubutumwa bugarura abantu kuri Yesu;ndetse banakangurira abantu gutunganya inzira zabo kuko Yesu ari hafi kuza kujyana itorero.
Umwanditsi: UHORANINEMA Anitha


text:
Yigaga mu mwaka wa Gatanu w’amashuri abanza, yavukanaga n’abakobwa bane ndetse ni we wari umuhererezi iwabo.
Amakuru y’urupfu rwe yamenyekanye ku Cyumweru tariki ya 20 Ugushyingo 2022.
Abatangabuhamya babwiye IGIHE ko ababyeyi be bari bagiye ku kazi batashye basanga yapfuye.
Umwe ati “Bamusanze amanitse ku buriri yararagaho kuko icyumba bararagamo n’abavandimwe be cyari gifite ibitanda bigerekeranye. Papa we yambwiye ko nta kibazo na kimwe umwana yari afite.”
Umukuru w’Umudugudu wa Gikoni, Harindintwari Jean Claude, yabwiye IGIHE ati “Ni ababyeyi babimbwiye ko yiyahuye, ngo bari bagiye mu kazi umwana yasigaye mu rugo ajya mu cyumba arikingirana aragenda arimanuka.”
Yakomeje agira ati “Bakuru be baratashye basanga harakinze barakomanga babura ufungura, baratabaza, bica urugi basanga umwana amanitse mu mugozi.”
Umurambo wa nyakwigendera wajyanywe mu buruhukiro bw’Ibitaro bya Kacyiru.


text:
Ikigo Gishinzwe Ibizamini n’Ubugenzuzi bw’Amashuri kivuga ko abanyeshuri 3000 ari bo bamaze gusubizwa ku busabe bw’abagera ku bihumbi 30 batsinze ibizamini bya leta ariko bifuza guhindurirwa ibigo by’amashuri n’amashami boherejwemo.
Abo ni abatsinze ibizamini bisoza amashuri abanza n’icyiciro cya mbere cy’ayisumbuye bagomba kujya mu mwaka wa kane.
Barimo aboherejwe mu bigo bya kure batasabye rimwe na rimwe bakaba bafite uburwayi ku buryo byagorana kugerayo.
Umwe mu babyeyi baganiriye na RBA dukesha iyi nkuru yagize ati “Dufite umwana utarajya ku ishuri kubera ko aho bamwohereje ntashoboraga kuhajya kubera impamvu z’uburwayi. Nasabye rero ko bamuhindurira kugeza ubu sindabona igisubizo.”
Uyu mwana ngo yari yoherejwe mu kigo gihereye mu Karere ka Nyamagabe, umubyeyi akaba asaba ko bamuhindurira bakamushyira mu Mujyi wa Kigali akiga ataha kubera uburwayi.
Ati “Ahora arwaragurika ku buryo gukurikirana ubuzima bwe bizanyorohera. Nasabye binyuze muri ‘systeme’ nyuma baza kunsaba kugaragaza ibyerekana ko uwo mwan afite indwara zihoraho. Ibisubizo byaratinze. Mfite impungenge ko uwo mwana amaze igihe kirekire atiga kugeza ubu nta wuzi igihe bizarangirira.”
Hashize icyumweru abanyeshuri biga mu mwaka wa mbere n’uwa kane w’amashuri yisumbuye batangiye igihembwe cya mbere cy’umwaka wa 2022/2023 mu gihe abandi bawutangiye ku wa 26 Nzeri 2022.
Ikigo cy’Igihugu Gishinzwe Ibizamini n’Ubugenzuzi bw’Amashuri cyatangiye gusubiza abajuriye ku wa 8 Ukwakira nk’uko byatangajwe n’Umuyobozi Mukuru, Dr Bahati Bernard.
Ati “Twakiriye hafi abana ibihumbi 30 bajuriye, twatangiye gusubiza ku wa Gatandatu, turateganya ko ku wa Kane cyangwa ku wa Gatanu tuzaba twamaze gusubiza abantu bose. Dutegereje raporo iva mu mashuri yerekana abagiyeyo n’abataragiyeyo, iyo myanya y’abanyeshuri batagiyeyo tukaba ari yo twifashisha mu gusubiza ubwo bujurire.”
Abahawe imyanya mu bigo bibacumbikira mu mwaka wa mbere w’amashuri yisumbuye ari 26.922 mu gihe abazajya biga bataha ari 179.364. Ku bagiye mu mwaka wa kane w’amashuri yisumbuye hazacumbikirwa 35.381 naho 15.737 baziga bataha ku biga iby’ubumenyi rusange naho ku bo mu mashuri y’imyuga n’ubumenyingiro hazacumbikirwa 44.836 abasigaye bangana na 5251 bazajya biga bataha. Mu nderabarezi uko ari 3099 bose baziga bacumbikiwe hamwe n’abafasha b’abaforomo 210 ndetse n’abiga mu ishami ry’Ibaruramari 4452.
Umunyeshuri watsinze ibizamini bya Leta bisoza amashuri abanza cyangwa icyiciro cya mbere cy’amashuri yisumbuye ntiyishimire ishuri yahawe afite uburenganzira bwo gusaba guhabwa undi mwanya kandi akerekana ishuri yifuza bigakorwa hifashishijwe umurongo (link) watanzwe na NESA cyangwa bakegera umukozi wa NESA uri ku Karere.
Mu bishingirwaho yemererwa guhindura ikigo harimo kuba umunyeshuri agaragaza ko afite ubumuga (bugaragarira amaso cyangwa bwemejwe na muganga);indwara zidakira afite ibyagombwa bya muganga; yifuza kwimurwa ava mu ishuri ricumbikira abanyeshuri agahabwa ishuri ashobora kwigamo ataha n’izindi mpamvu zose NESA yakwemeza ko zifite ishingiro.
Umuyobozi Mukuru wa NESA, Dr Bahati Bernard, yavuze ko hakiriwe ubujurire bw’abagera ku bihumbi 30 batishimiye ibigo by’amashuri boherejwemo
SOURCE:IGIHE.COM
36 total views, 1 views today


text:
Imwe mu nkingi ya mwamba ituma abashakanye barushaho kunogerwa n’igikorwa cyo guhuza urugwiro (gutera akabariro) ni ugushima nyuma y’icyo gikorwa ndetse no kuganira uko cyagenze.
Nyuma yo kurangiza gutera akabariro, abashakanye bombi bashobora kugwa agacuho ndetse rimwe na rimwe umwe muri bo hari igihe asa n’utwawe n’agatotsi, ariko ntibiba bivuze ko yasinziriye ibya mperezayo ku buryo umuvugishije atakumva cyangwa se ngo akwikirize.
Urubuga rwa ‘Femme actuelle’ dukesha iyi nkuru, bavuga ko muri uwo mwanya wo kugwa agacuho ari umwanya mwiza wo gushima kuko byongera akanyamuneza n’ikinyotera cy’urukundo hagati yanyu mwembi. Si ibyo gusa kandi kuko uku gushima gushobora gutuma buri wese agira ubushake bwo kwiyongeza cyangwa se gukomeza igikorwa (bitewe n’umwanya) mufite.
Ikindi bagarukaho gituma abashakanye barushaho kunogerwa n’imibonano mpuzabitsina kandi buri wese ntazarambirwe undi, harimo no kuganira uko igikorwa cyagenze buri wese akirekura akavuga icyamushimishije cyangwa ikitamushimishije. Ibi bituma ubutaha igikorwa kirushaho kugenda neza.
Muri iyi nkuru banavuga ko atari byiza gukora imibonano mpuzabitsina ‘buragi’ ibi tuzabigarukaho mu nkuru yacu itaha.
iriba.news@gmail.com


text:
Mu Rwanda
Inama Minisiteri Y’Ubuhinzi Igira Abahinzi Muri Iki Gihe Cy’Imvura Idasanzwe
Imvura iri kugwa muri Gashyantare, 2022 ntisanzwe. Ni imvura Ikigo cy’igihugu gishinzwe ubumenyi bw’ikirere gitangaza ko izaba nyinshi kugeza mu mataliki yegereza aya nyuma y’uku kwezi. Minisiteri y’ubuhinzi yabwiye Taarifa ko n’ubwo imvura iri kugwa ari nyinshi ikaba yakwangiza imyaka, isaba abaturage kwita ku yo basaruye harimo ibigori.
Umuvugizi muri Minisiteri y’ubuhinzi n’ubworozi witwa Eugene Kwibuka avuga ko mu gihe cy’imvura abahinzi bagombye gukomeza kwita ku gutuma amazi atabasenyera ariko nanone ngo ni ngombwa ko n’uwo bafite barangije gusarura bawurinda.
Ati: “Tugira inama abahinzi ko aho bahinze ibigori mu gihembwe cy’Ihinga gishize cya 2022A bahahinga ibishyimbo cyangwa soya, naho mu gihembwe dutangiye cy’Itumba (2022B), ibigori bakabihinga mu bishanga no mu byanya byuhirwa aho bitari byahinzwe ubushize.”
Ku rundi ruhande, uyu muyobozi asaba abahinzi gukora uko bashoboye ibigori basaruye bikitabwaho bikarindwa uruhumbu.
Uruhumbu ni ikibazo kubera ko uretse no kuba rwica ibigori, umuhinzi agasonza, niyo ibyo bigori biriwe n’umuntu cyangwa itungo bimuhitana.
Mu gihe turimo cy’imvura y’Itumba abahinzi bagirwa inama yo kwita ku musaruro baba bejeje igihe basarura.
Umuvugizi wa Minisiteri y’ubuhinzi n’ubworozi, Eugene Kwibuka avuga ko undi muvuno abahinzi baca muri iki gihe ari uguhinga imyaka yishimira amazi kandi igahingwa hakiri kare.
Minisiteri y’ubuhinzi n’ubworozi ivuga ko ku bijyanye n’uko hari abatarejeje mu gihembwe gishize kubera izuba ryabaye ryinshi ngo ni byiza ko muri iki gihembwe bakora k’uburyo ubuso bwose bushobora guhingwa bwahingwa hakiri kare.
Ibi bizatuma baziba icyuho cyatewe n’aho imyaka iteze mu gihembwe cy’ihinga gishize cya 2022A.
Mu mpera za Mutarama, 2022, Ikigo cy’Igihugu gishinzwe Ubumenyi bw’Ikirere (Meteo Rwanda) cyatangaje ko hagati ya Mutarama na Gashyantare 2022 hateganyijwe imvura iringaniye muri rusange, ariko ‘hari aho ishobora kuzaba nyinshi’ hashingiwe ku miterere yaho.
Iki kigo cyateganyaga ko ingano y’imvura iri hejuru iteganyijwe hirya no hino mu gihugu muri Mutarama na Gashyantare 2022 iri hagati ya milimetero 250 na milimetero 300, mu turere twa Rusizi na Nyamasheke, iburengerazuba bw’uturere twa Nyaruguru, Nyamagabe na Rutsiro n’amajyepfo y’uturere twa Karongi, Ruhango na Gisagara.
Ahandi iyi mvura iri kugwa cyane ni i Burasirazuba bw’Akarere ka Nyabihu n’aka Rulindo n’igice gito cy’akarere ka Nyanza na Huye.
Imvura iri hagati ya milimetero 200 na milimetero 250 yo iteganyijwe henshi mu turere twa Nyamagabe, Nyaruguru, Karongi na Huye, amajyepfo ya Muhanga, Nyabihu, Ngororero, Rulindo, Burera na Gakenke n’amajyaruguru y’akarere ka Gasabo.
Iri kugwa kandi mu gice cy’Amajyaruguru y’i Burasirazuba y’Akarere ka Rutsiro ndetse no mu gice cy’Amajyepfo y’i Burasirazuba bw’Akarere ka Rwamagana.
Ni mu gihe imvura iri hagati ya milimetero 150 na milimetero 200 yo iri kugwa mu Turere twa Musanze, Rubavu, Kamonyi na Burera, Amajyaruguru y’Akarere ka Nyabihu, Muhanga, Bugesera, Rulindo, Ngoma na Gicumbi n’uduce dusigaye tw’Uturere twa Rwamagana, Nyanza, Nyanza, Kicukiro, Gasabo na Nyarugenge.
Nk’uko bimaze kumenyerwa, imvura nke izaba iri hagati ya milimetero 100 na milimetero 150 iteganyijwe mu Ntara y’Iburasirazuba.
Ni mu turere twa Nyagatare, Gatsibo, Kayonza, i Burengerazuba bw’Akarere ka Rwamagana, Bugesera na Kirehe ndetse n’iburengerazuba bwa karere ka Gasabo.
Ikigo cy’igihugu cy’ubumenyi bw’Ikirere cyo kigira inama Abanyarwanda n’abafatanyabikorwa bose gushingira kuri iri teganyagihe mu igenamigambi yabo ya buri munsi; cyane ko imvura iteganyijwe hamwe ishobora kubangamira imirimo y’isarura.


text:
Mu Rwanda
IGP Munyuza Yasabye Abapolisi Kwirinda Ibyababuza Kuzuza Inshingano
Umuyobozi mukuru wa Polisi y’u Rwanda CG Dan Munyuza yasabye abapolisi kwirinda ibishobora kubashuka bigatuma batubahiriza inshingano zabo, kuko bishobora kubaviramo ibihano bikomeye.
Ni ubutumwa yatanze kuri uyu wa Gatandatu tariki 4 Ukuboza 2021, ubwo yasozaga amahugurwa y’iminsi itandatu yaberaga ku cyicaro gikuru cya Polisi y’u Rwanda ku Kacyiru.
Ni amahugurwa yatangiye ku wa 29 Ugushyingo, yitabirwa n’abapolisi 106 baturutse hirya no hino mu Ntara no mu Mujyi wa Kigali, barimo abayobozi ba Polisi ku rwego rw’Akarere, abayobozi mu mu mashami ya Polisi n’abayobora sitasiyo za Polisi.
Bahawe amahugurwa akubiyemo amasomo y’imiyoborere no kurwanya ibyaha ariyo uburyo bw’imiyoborere y’abapolisi, uruhare rwa Polisi y’u Rwanda mu guteza imbere uburinganire, uruhare rw’itangazamakuru mu kurwanya ibyaha, kurwanya iterabwoba, n’ayandi.
IGP Munyuza yibukije abapolisi basoje amahugurwa ko ikinyabupfura, gukora cyane no kugira icyerekezo kimwe aribyo nkingi y’ubunyamwuga no kwimakaza umutekano urambye.
Yashishikarije abapolisi kurangwa n’imitekerereze iboneye kandi bakirinda ibyabashuka bikababuza kubahiriza inshingano zabo kinyamwuga, bikaba byabaviramo kunengwa cyangwa kwirukanwa.
Yagize ati “Abapolisi b’u Rwanda cyane cyane nkamwe abayobozi, mugomba igihe cyose gutekereza gukora neza kurushaho, mukishakamo ubushobozi bwo gutahura no kurwanya ibishuko byabayobya bikababuza kuzuza inshingano birimo ruswa, ubusinzi, imitekerereze mibi n’indi myitwarire idakwiye kuranga umupolisi w’u Rwanda.”
IGP Munyuza yabibukije kurangwa n’indangagaciro bakirinda gushyira imbere inyungu zabo bwite, ahubwo bakabanza gutekereza icyazamura Polisi, iterambere ry’igihugu n’umutekano w’abaturarwanda.
Yakomeje ati “Mbere na mbere mutekereze ku nyungu rusange kandi mube intangarugero ku bo muyobora. Indangagaciro, ubufatanye n’ubwitange bwanyu bigaragarira ku musaruro w’akazi mukora. Mugendeye ku mpanuro mwahawe mujye mutekereza uko imiyoborere yanyu yagira impinduka ku mutekano w’igihugu n’iterambere bitangiriye aho mukorera.”
IGP Munyuza kandi yabasabye kurangwa n’umutimanama, kugira imyumvire imwe no guteza imbere imibereho myiza y’abaturage babegera bakamenya ibibazo bafite, abasaba gukomeza kwigisha abo bayobora mu rwego rwo kurushaho kunoza inshingano.
Aya mahugurwa abaye ku nshuro ya gatatu, akaba ari nayo ya nyuma muri uyu mwaka wa 2021.


text:
Abasoje amashuri yisumbuye batangiye Urugerero
Ku wa Mbere tariki 14 Ugushyingo 2022, hirya no hino mu mirenge igize uturere tw’u Rwanda, hatangijwe Urugerero rw’Inkomezabigwi icyiciro cya 10/2022, rugizwe n’abanyeshuri basoje umwaka wa 6 w’amashuri yisumbuye mu mwaka wa 2021/2022, igikorwa cyatangirijwe ku rwego rw’Igihugu mu Karere ka Kamonyi mu Ntara y’Amajyepfo.
Minisitiri w’Ubumwe bw’Abanyarwanda n’Inshingano Mboneragihugu, Dr. Bizimana Jean Damascène, yasobanuye Urugerero mu mateka y’Abanyarwanda mu gusigasira Ubumwe n’Ubudaheranwa, uburyo kubura indangagaciro z’umuco byashenye Igihugu, n’uburyo kugira politiki ishingiye ku muco nyarwanda, byongeye kugarura izo ndangagaciro mu Banyarwanda.
Mu ijambo rye, Dr Bizimana yibukije Intore ko Urugerero ari gahunda y’Igihugu yihitiwemo n’Abanyarwanda, binyuze mu Itegeko Nshinga rya 2003 ryavuguruwe muri 2015. Intego y’Inkomezabigwi 10 ni “Duhamye umuco w’Ubutore ku rugerero, twimakaza Ubumwe n’Ubudaheranwa bw’Abanyarwanda”.
Minisitiri Dr Bizimana yashimiye abitabiriye gahunda yo gutangiza Urugerero by’umwihariko ababyeyi bashyigikiye abana babo bakanabaherekeza.
Ati "Uko dutangiye, ntihazabeho gucogora." Yasobanuye kandi ko Urugerero ari gahunda y’Igihugu iri mu Itegeko Nshinga ryitorewe n’abaturage.
Intore yo ku mukondo, Uwamahoro Nadine, avuga ko mu mihigo bahize kandi biteguye kwesa harimo kurwanya isuri, kurandura ibibazo bibangamiye imibereho myiza y’abaturage, kurwanya ingengabitekerezo ya Jenoside hakoreshejwe ikoranabuhanga, kurwanya ubuzererezi n’ibiyobyabwenge n’ibindi.
Umunyamabanga Nshingwabikorwa w’Intara y’Amajyepfo, Parfait Busabizwa yashimye kuba urugerero rwatangirijwe muri iyo Ntara, rukazitabirwa n’intore 5931. Arashishikariza urubyiruko kubyaza aya mahirwe umusaruro, kandi impanuro z’abatoza zikazababera impamba mu mibereho yabo.
Ibitekerezo ( 1 )
Mwanditse ko rwatangirijwe muri kamonyi Kandi ni mu karere ka nyanza umurenge wa mukingo mukosore murakoze..


text:
Burera: Yatawe muri yombi akekwaho kwica nyirakuru
Umugabo witwa Niyonsenga wo mu Murenge wa Gahunga mu Karere ka Burera, yatawe muri yombi akekwaho kwica umukecuru witwa Nyirarugero Anna Mariya, akaba yari na Nyirakuru, babanaga mu nzu.
Amakuru y’urupfu rw’uyu mukecuru, yamenyekanye mu masaha y’ijoro rishyira ku wa Gatatu tariki 5 Ukwakira 2022, nyuma y’aho uwo mugabo atabaje bamwe mu baturanyi be, abasaba kujya kumumubyukiriza ngo amugaburire, bihutira kujya mu rugo rw’uyu mukecuru, bageze ku buriri yari aryamyeho, bamusanga yamaze gushiramo umwuka.
Abageze aho byabereye, bahamya ko bakimara gusanga uyu mukecuru yashizemo umwuka, anafite ibikomere mu ijosi, baketse ko uwo mwuzukuru we yaba yihishe inyuma y’urupfu rwe, dore ko ngo n’ubusanzwe batari babanye neza, niko kwihutira kubimenyesha inzego zishinzwe umutekano, zihita zimuta muri yombi.
Umwe muri bo ati “Uwo mugabo yaje iwanjye yasinze nko mu ma saa moya z’ijoro, arampuruza ngo ngende mufashe kubyutsa nyirakuru, amugaburire kuko we yanze kumwitaba. Kubera ukuntu namubonaga, nacyetse ko ari ay’ubusinzi n’ubundi anasanganywe, nanga kumukurikira iryo joro, musaba kujya kubwira nyina (ubyara Niyonsenga), kuko n’ubundi atuye hafi yaho, yihutira kujyayo, hashize umwanya muto mbona baragarukanye iwanjye, barampamagara. Twari nk’abantu batanu, tujyayo, tugeze ku buriri uwo mukecuru yari aryamyeho, tumukoraho ngo tumubyutse, dusanga yamaze gushiramo umwuka”.
Ati “Mu kwitegereza neza mu ijosi, twasanze ririho ibikomere tugwa mu kantu, bidushobeye, duhamagara inzego zishinzwe umutekano, ngo zize zidutabare zinakurikirane”.
Niyonsenga yabanaga mu nzu n’uwo mukecuru wari usanzwe anafite ubumuga bw’ukuguru. Ngo yakundaga gutaha yasinze, ntamuhe agahenge; yewe no mu minsi ishize ngo yigabije urutoki rw’uwo mukecuru, atema insina zarimo ndetse na avoka, ibyakurikiwe no kugurisha intama y’uwo mukecuru yari yarahawe n’abagiraneza.
Ibi byanagarutsweho n’Umunyamabanga Nshingwabikorwa w’Akagari ka Gisizi Nizeyimana David, wemeje iby’urwo rupfu.
Yagize ati “Ikigaragara ntibari bameranye neza, kuko no mu minsi ya vuba yaherukaga gufungurwa nyuma yo kugerageza kumena urugi rw’inzu y’uwo mukecuru, n’insina ze yari yatemywe. Icyo gihe twamukoreye raporo igaragaza iyo myitwarire mibi, no kubuza urugo umutekano baramufunga. Ubwo rero yagezeyo asaba imbabazi, avuga ko yisubiyeho, biba ngombwa ko bamurekura. Ubwo rero nk’umuntu tuziho guteza ibyo bibazo byose, twanze kumushira amakenga, dukeka ko n’urupfu rwa nyakwigendera yaba arwihishe inyuma, tumushyikiriza inzego zibishinzwe ngo zimukurikirane, zimenye koko niba ataba yabigizemo uruhare”.
Niyonsenga uri mu kigero cy’imyaka 25, yahise atabwa muri yombi ashyikirizwa RIB, kugira ngo hakorwe iperereza. Ni mu gihe umurambo wa Nyirarugero wari mu kigero cy’imyaka 75, wahise ujyanwa mu bitaro bya Ruhengeri, kugira ngo hakorwe isuzuma, hamenyekane icyamwishe.
Abaturage bo mu Murenge wa Gahunga, kimwe n’indi Mirenge igize Akarere ka Burera, bavuga ko ikibazo cy’ubusinzi, ndetse n’ubwumvikane bucye ku mitungo, kiri mu bikomeje kuba intandaro y’amakimbirane mu miryango, rimwe na rimwe anavamo ubwicanyi no gukomeretsa. Bagasaba inzego bireba gukaza ingamba n’ibihano ku bo bizajya bigaragara ko ari ba nyirabayazana wabyo, kuko ari bo bakomeje gushora imiryango mu ngaruka n’ibihombo bibikomokaho.
MENYA UMWANDITSI
Umunyamakuru wa Kigali Today/KT Radio


text:
Nyamagabe: Abahinga mu gishanga cya Cyogo barinubira kwamburwa n’uwabaguriye ibigori
Abahinga mu gishanga cya Cyogo mu Karere ka Nyamagabe, baravuga ko rwiyemezamirimo bahaye ibigori byabo yabasezeranyije kubishyura tariki ya 23 Kanama 2022, ariko bakaba na n’ubu batarishyurwa.
Innocent Bizimana ni umwe mu banyamuryango ba Koperative KOIKWI (Koperative Isano mu kwigira) ari na bo binubira kwamburwa na MF Business Company ikorera mu Karere ka Kicukiro.
Avuga ko iyi kampani bayihaye toni 49 z’ibigori, ikabaha sheki y’amafaranga miriyoni 22, ibihumbi 884 n’amafaranga 80 (22.884.080), yagombaga kubaha amafaranga tariki ya 23 Kanama 2022.
Ubuyobozi bwa koperative bwatunguwe no gusanga ayo mafaranga atari kuri konti yagombaga kuvaho, buhamagaye nyiri kampani ari we Félix Mugisha abubwira ko azishyura mu gihe gitoya, none bigeze hafi mu kwezi k’Ugushyingo nta gisubizo barabona.
Kandi ngo biyambaje inzego z’ubuyobozi bagera no muri RIB, na bo uko bahamagaye nyiri kampani akabasezeranya kwishyura mu gihe gitoya, bagategereza bagaheba.
Ikibabaza aba bahinzi ni ukuntu ngo bari basanzwe bagurirwa umusaruro n’ihuriro ry’abaguzi AF, muri uyu mwaka bakaba barahisemo kugurira MF Business Company yatangaga amafaranga 460 ku kilo, mu gihe ihuriro ryo ryatangaga 440.
Anatalie Musabyimana, Visi perezidante wa KOIKWI ati “Uretse igiceri cya 20, ikindi cyatumye abanyamuryango bahitamo kugurira rwiyemezamirimo uriya ni uko yabemereye n’akazi ko guhungura no kugosora ibigori. Kandi akazi yaragatanze, ndetse n’abagakoze bo yarabahembye.”
Kuba batarishyurwa kandi ngo byatumye hari abageze iki gihe batarabasha guhinga amapariseri yabo kuko babuze ubushobozi bwo kugura imbuto bari bizeye mu bwishyu bagitegereje.
Bizimana ufitiwe umwenda w’ibihumbi 299, wafatiwe ibiro 650 ati “Ayo mafaranga nateganyaga ko azavamo minerivari z’abana. Ubwo rero abana bagiye kujya ku ishuri ndayibura, njya ku ishuri nsinyira itariki nzayazaniraho, none yararenze.”
Akomeza agira ati “ Mfite impungenge ko abana isaha n’isaha babirukana, cyangwa na rwiyemezamirimo akaba yacika atatwishyuye.”
Musabyimana na we ati “Mu mutima wanjye ntabwo mba ntuje. Uzi Kuba uri mu mwanya w’ubuyobozi bwa koperative, abo uhagarariye bakabura amafaranga y’umusaruro wabo?”
Félix Mugisha, nyiri kampani, avuga ko batanze kwishyura nkana, ahubwo ko na bo bagize ikibazo cyo kwamburwa.
Ati “Impamvu tutarishye twagize ikibazo cy’igihombo twatewe n’abantu batwambuye. Ubu twafashe umwenda muri banki wo kugira ngo twishyure. Twasinye kuwa gatatu, kandi ntabwo bizarenga kuwa kane w’igitaha tutarishyura.”
Koperative KOIKWI ibarizwa mu Murenge wa Cyanika mu Karere ka Nyamagabe. Igizwe n’abanyamuryango babarirwa muri 700, ari na bo kampani MF irimo umwenda.
MENYA UMWANDITSI
Umunyamakuru wa Kigali Today/KT Radio
@ JoyeuseC


text:
Imyidagaduro
Mu Mwiherero Abakobwa Bazavamo Miss Babaho Bate?
Video:Ubuzima bw’abakobwa 20 bazavamo Miss Rwanda mu Mwiherero bakorera mu Bugesera buba bwihariye.
Mu gitondo bazinduka bagorora ingingo, bakabikora babiyobowemo n’umutoza w’umusore.
Ab’uyu mwaka bari gutozwa n’uwitwa Gaël Girumugisha.
Iyo bavuye kugorora ingingo bamwe bakomereza mu gikoni gutegurira bagenzi babo ifunguro rya mu gitondo.
Bamwe bateka umureti, bagategura umugati, n’ibindi biribwa byoroheje abantu bafata mu gitondo.
Nyuma yo gutekera bagenzi babo, barasangira byarangira bakajya gufata amasomo atandukanye harimo Amateka, Uburere Mboneragihugu n’ibindi.
Ku byerekeye Amateka y’u Rwanda, aba bakobwa 20 baherutse gusura Urwibutso rwa Jenoside yakorewe Abatutsi ruri mu Murenge wa Ntarama mu Karere ka Bugesera, hafi y’aho bacumbitse.
Innocent Ruzigana wabakiriye kuri urwo rwibutso yaberetse ibirugize, amateka yarwo, abasobanurira n’uburyo Abatutsi bahahungiye bishwe n’Interahamwe zari zishyigikiwe n’ubutegetsi bwari ho muri kiriya gihe.
Gusura Urwibutso bijyana no kwibuka ibyabaye ariko bigaherekezwa no kurahirira ko bitazongera kubaho.
Abakobwa bemererwa kujya muri mwiherero kandi bahabwa andi masomo agendana no kwihangira imirimo, kwiyumvamo ko ushoboye, no gutekereza kure.
Ikindi Taarifa yamenye ni uko baba bakobwa batemerewe gukoresha telefoni zabo kenshi nk’uko bisanzwe bizwi ku bakobwa bo mu kigero cyabo.
Bahabwa umwanya muto wo kujya ku mbuga nkoranyambaga ahubwo igihe cyabo kinini bakagikoresha biyitaho mu bumenyi, mu mirire, siporo no ku mubiri.
Muri rusange ubwo nibwo buzima bw’aba bakobwa bategurirwa kuzavamo Nyampinga w’u Rwanda.


text:
Urwandiko rwandikiwe Ab’itorero igice cya gatanu: Urabeho
Nabababereye ikitegererezo muri byose, yuko ariko namwe mukwiriye gukora imirimo ngo mubone uko mufasha abadakomeye, no kwibuka amagambo Umwami Yesu yavuze ati’Gutanga guhesha umugisha kuruta guhabwa’. Cyane cyane bababajwe n’ijambo yababwiye yababwiye yuko batazongera kumubona. Nuko baramuherekeza bamugeza ku nkuge (Ibyakozwe n’Intumwa 20:35, 38).
Mbere yo gusezera habaho guhura, kandi nyuma yo gusezera habaho gutandukana. Ni ukuvugako gusezera ari ikiraro kiri hagati yo guhura no gutandukana. Birashoboka ko ahari nawe waba warahuye nibi bihe ab’Itorero ryo muri Efeso bahuye nabyo, byo guhura, gusezera ndetse no gutadukana na Pawulo.
Umuntu ahura n’undi nta buhamya cyangwa amateka bafitanye, ariko bagatandukana bafitanye urwibutso, rwiza cyangwa rubi. Guhura n’umuntu akenshi ntibiteganywa ariko igifite agaciro ni uburyo mwatandukanye (ubuhamya mufitanye).
Pawulo yabanye n’amatorero atandukanye ariko muri Efeso bababajwe nuko bamusezeye batazongera kumubona, ab’Itorero ntabwo bababajwe nuko Pawulo agiye gusa, ahubwo bababajwe nuko agiye ariko bafitanye amateka meza. Bityo kwishimira gutandukana n’abantu runaka, kurangiza imirimo runaka, ndetse n’ibindi ni ingenzi ariko ubuhamya uhasiga nibwo butuma Abizera babazwa nuko ugiye kubw’umumaro wabagiriraga.
Ushobora gusoma uru rwandiko ahari ukumva rugenewe abantu runaka, ariko mwenedata ni wowe wandikiwe uru rwandiko wibutswa ko nawe nyuma yo guhura n’abandi muzatandukana kandi hagati yibyo hazabaho gusezerana, ariko se uzasezera ufite ishimwe ry’uko usize ubuhamya bwiza?
Nuko mugire umwete wo kubana n’abantu bose amahoro n’uwo kwezwa, kuko utejejwe atazareba Umwami Imana. (Abaheburayo12:14).
Ese nuva aho uri ubungubu urumva uzahasiga ubuhe buhamya?
1,364 total views, 4 views today
1 COMMENTS
-
Murakoze cyane


text:
Israel ikomeje gufasha u Rwanda kuzamura impano z’abana mu mupira w’amaguru
Mu gihe hakomeje kuvugwa ko hirya no hino mu gihugu cyane cyane mu byaro, impano z’abana mu mikino inyuranye zititabwaho uko bikwiye, u Rwanda rwungutse umuterankunga ugiye kurufasha mu kuzamura impano z’abo bana.
Ni igihugu cya Israel, binyuze mu kigo cyitwa ‘Tony Football Excellency Program’, cyashinzwe n’umunya-Israel witangiye kuzamura impano z’abakiri bato witwa Yonat Tony, aho bakomeje kuzenguruka uturere tunyuranye mu Rwanda, bashakisha impano z’abana mu mupira w’amaguru, guhera ku myaka 12 kugeza kuri 17.
Ku ikubitiro abo bana bafite impano baratoranywa mu bigo by’amashuri byo mu mujyi wa Kigali, mu Karere ka Burera, Musanze, Bugesera na Kayonza.
Mu gikorwa cyo gutoranya abo bana bo mu Karere ka Musanze na Burera, cyabereye kuri sitade Ubworoherane ku wa Mbere tariki 07 Ugushyingo 2022, hagaragaye ubwitabire budasanzwe aho abana basaga 200 barimo abakobwa n’abahungu, bari bitabiriye ijonjora rya mbere.
Abana baza mu majonjora, ni abatoranywa mu bigo by’amashuri n’inzobere zinyuranye mu mupira w’amaguru, ndetse n’abarimu bigisha abo bana babana nabo umunsi ku wundi.
Abana babashije gutsinda amajonjora, babwiye Kigali Today uburyo bishimiye kuba babonye umuterankunga, nyuma y’uko impano zabo zari zisa n’izadindiye.
Ndisanze Emile ati “Mu Karere ka Burera impano z’imikino zirahari, ikibazo ni mu cyaro ntabwo dukina twisanzuye ngo tube twagaragaza impano zacu, icyaro gishobora gupfukirana impano y’umwana kuko ntitubona abantu badutera inkunga. Tubona abakinnyi benshi turusha umupira ariko kumenyekana birakomeye, gusa icyizere cyaje kuko twabonye abaje kureba uko dushoboye ngo badufashe kwigaragaza ngo tujye mu makipe akomeye”.
Uwayezu Aline ati “Mu cyaro by’umwihariko nk’abakobwa, abantu bapinga impano zacu zigapfukiranwa kandi dushoboye, ariko kuba twabonye abaterankunga baje kureba icyo dushoboye, icyizere kirahari ko natwe twagera kure”.
Arongera ati “Ndumva nifuza kugera ku rwego rwo hejuru, nkazamura umupira w’abakobwa mu Rwanda, ndifuza kuzibona mu ikipe ya Real Madrid y’abagore”.
Abarimu bari baherekeje abo bana, barunga mu ryabo, aho bemeza ko hari impano zajyaga zipfukiranwa bitewe n’ibyaro batuyemo.
Umwarimu witwa Muhayimana Philemon ati “Biranshimishije kuba abana batangiye kubona umuntu wita ku mpano zabo, cyane ko muri Burera dusa n’aho twari twarabuze abantu badufasha kuzamura impano abana bafite, tubonye ko abana bacu mu minsi iri imbere bazagira icyo bafasha Igihugu mu mupira w’amaguru”.
Dushimirimana Pacifique ati “Impano turazifite cyane, hari abana bazi gukina umupira ariko bari barapfukiranwe barabuza aho bigaragariza, ubu tubitezeho kuzakina mu makipe akomeye bakiteza imbere bateza imbere n’Igihugu”.
Ni umushinga watangijwe ku mugaragaro ku rwego rw’Igihugu muri Nzeri 2022, aho mu cyiciro cya mbere hakomeje gushakishwa impano, hakazakurikiraho icyiciro cyo gutoza abana batoranyijwe, ahagiye kubakwa ishuri ry’umupira w’amaguru (Academy) n’ibibuga bigezweho mu Karere ka Burera mu Murenge wa Kagogo, mu gufasha abo bana kuzamura impano zabo mu gihe cy’imyaka icumi, nk’uko Kigali Today yabitangarijwe na Rubega Risette, Umuvugizi muri uwo mushinga.
Ati “Nyuma yo kubona impano ni umwanya tuzafata wo gutangira kuzitoza zigakura, mwabonye ko zamaze kugaragara igisigaye ni ukuzitoza zigakura zikaba abanyamwuga. Ubu turi gukorana n’ababyeyi babo n’abarimu kugira ngo icyo gikorwa gikomeze kugenda neza, abarimu bari guhugurwa kugira ngo badufashe gutoranya izo mpano, kuko aribo babana n’abana umunsi ku munsi”.
Muri iyo gahunda yatangijwe yo guhitamo abana bafite impano, ni igikorwa cyitabwaho n’ibigo binyuranye, birimo RDB, MINEDUC, MINALOC na MINISPOC.
MENYA UMWANDITSI
Umunyamakuru wa Kigali Today/KT Radio
@ mutuyiserv


text:
Eric Habimana
Abahinzi bo mu mirenge ya Nyagisozi na Rwabicuma mu Karere ka Nyanza barifuza gutunganyirizwa igishanga cya Mwogo, kugira ngo bazabone uko bahinga igihembwe cya gatatu cy’ihinga.Ubuyobozi bw’akarere bwo bubizeza ko kizatunganywa umwaka utaha gisa naho kirambiranye, kuri abo bahinzi.
KUBWIMANA François na HAKIZIMANA Théogene ni abahinzi bo mu mirenge ya Nyagisozi na Rwabicuma mu Karere ka Nyanza, bavuga ko kuba igishanga cya Mwogo kidatunganije, babura amazi yo kuvomerera imyaka mu gihe cy’impeshyi, bigatuma batabasha guhinga imboga mu gihembwe cya gatatu cy’ihinga. Ibyo bikabatera igihombo cyo kutabona umusaruro bajyana ku isoko.
HAKIZIMANA Théogene ati”uzi ukuntu mu gihe cy’impeshyi ibihingwa by’imboga iyo twabihinze tuba dufite isoko ry’amashuri n’ahandi! Ariko ntibidukundira kuko iyo tuzihinze ziruma kubera kubura amazi yo kuzivomerera, rwose ubuyobozi bukwiye kudutunganyiriza iki gishanga ureba”.
KUBWIMANA Francois nawe yagize ati “Ntabwo dushobora guhinga igihembwe cya gatatu cy’ihinga peeee! Ubuyobozi bukwiye kudutunganyiriza iki gishanga dukuramo ibidutunga umunsi ku wundi, kuko igihembwe cya gatatu gihingwamo imboga, kugihinga utizeye amazi yo kuhira biratugora”.
NTAZINDA Elasme Umuyobozi w’Akarere ka Nyanza, avuga ko ku bufatanye na Minisiteri y’Ubuhinzi n’Ubworozi bafite gahunda yo gutunganya iki gishanga umwaka utaha.
Ati “turabitekereza kandi twabonye n’abafatanyabikorwa bazadufasha barimo na Minisiteri y’Ubuhinzi n’Ubworozi ku uburyo imirimo yo gutunganya igishanga cya Mwogo izatangirana n’umwaka utaha”.
Gahunda ya guverinoma y’imyaka irindwi yatangajwe na Minisitiri w’Intebe mu mwaka wa 2017, izarangira mu mwaka wa 2024, binyujijwe muri Minisiteri y’Ubuhinzi n’Ubworozi (MINAGRI), iteganya ko hazatunganywa ibishanga mu turere dutandukanye, mu rwego rwo kuzamura ubuso buvomererwa, bukava kuri hegitari 50 000, bukazagera kuri hegitari 10 0000 mu mwaka wa 2024.


text:
Mu buhamya bw’abari batuye ku karere ka Nyarugenge mu gihe cya Jenoside yakorewe Abatutsi mu 1994, bavuga ko batazibagirwa umugabo witwa Setiba waje mu mujyi wa Kigali ari umupagasi aturutse mu Majyaruguru hashira igihe gito akaba umupfumu nyuma agahinduka Interahamwe ikomeye kugeza aho ashinzwe imyitwarire yazo muri Kigali Ngali na Kigali y’Umujyi.
Umwe mu barokotse, Musoni Martin mu buhamya yatangiye ku Mugezi wa Nyabarongo aharoshywe Abatutsi bazima n’abishwe muri Jenoside na mbere yayo, yavuze ko Setiba akigera muri Kigali amaze kuba umupfumu yavugaga ko aragurisha inzoka nini yitwa Bukura n’abagabo bitwaga ba Bucyabugwira. Musoni ahamya ko jenoside yatangiye muri Nyarugenge mu 1990. Ngo muri icyo gihe abahingaga mu nkuka z’umugezi wa Nyabarongo ari zo Mudende, Cyanyirabuki, Cyarumanzi; hari imyaka batigeze bahinga bitewe n’ibyo babonaga mu mazi y’uwo umugezi. Yasobanuye ko hagati ya 1990 na 1993 ari bwo imirambo y’abana b’abakobwa n’abahungu bambaye imyenda y’ishuri yamanukaga ireremba mu mugezi wa Nyabarongo ishinze imambo z’imigano mu mbavu ivuye mu cyahoze ari Gisenyi aho bari baratangiye kwica Abatutsi babashinja ko bashyigikiye Inkotanyi.
Muri icyo gihe abaturage bo mu misozi y’icyahoze ari Segiteri ya Kigali, Mwendo, Butamwa, Nyarubande n’iya Burema; bangaga gusubira guhinga muri izo nkuka za Nyabarongo bavuga ko batazasubira kuhahinga aho kugira ngo batahane umubyizi bafite ibibazo mu mutima. Ubwo Setiba yatangiraga gushinga umutwe w’Interahamwe, yatwaye abasore barimo n’abayobozi bayoboraga ayo masegiteri abajyana mu mahugurwa. Bamaze kuvayo ngo bamwe muri bo batangiye kubwira Abatutsi bari kuzicwa ko ibyo batunze bizaba ibyabo mu gihe gito, kandi ko bari kwiga ukuntu bazabica, bakigarurira ibyabo bisigaye. Musoni ashimangira ko abajya bavuga ko Jenoside yatewe no guhanurwa kw’indege ya Habyarimana ari bagoreka amateka nkana. Ati “Jenoside ntiyatewe n’ihanurwa ry’indege ya Habyarimana, ahubwo icyayiteye ni uko yigishijwe Abanyarwanda bakabifata mbere bakabishyira mu murongo mwiza kandi bari babifite mu migambi ni nayo mpamvu mbabwira ibya Nyabarongo.”
Setiba uwo ngo yari afite inkoramutima ye yitwa Candari wari utuye mu Nzove; Musoni ati”Iyo bamaraga kunywa no gusinda bakoraga akantu (baricaga).” Musoni avuga ko iyo Setiba yavaga mu nama ya MRND yagendaga agahereza ikiganza perezida Habyarimana akamurondorera ibyo azakora n’ibyo azageza ku rubyiruko yari ashinzwe kwigisha iby’ubwicanyi. Rimwe Setiba avuye muri izo nama yamanutse ku Muhima yashyize akaboko mu mufuka w’ipataro, abo ahuye nabo akababwira ko akaboko ke atazagasuhurisha Abatutsi ahubwo ko azagakuramo umunsi wo kubamara. Yageze aho ashinga ibiro ku Giti cy’inyoni mu nzu yari yarubatswe n’imwe mu Nterahamwe, iruhande rwayo ahazamura ibendera rirerire rya MRND arahicara aravuga ngo abazajya bamushaka bazajye bamusanga aho. Iby’ubupfumu no gupagasa aba abivuyemo atyo ajya mu byo kwicana.
Ubugome bwa Setiba bugaruka ku ngabo ze zabuzaga abaturage kuvoma amazi ku iriba rya Mwendo nyamara atari ayazo ahubwo yari yarazanywe n’abaturage ubwabo bafatanyije n’abari bafite amikoro kurenza abandi. Ingabo za Setiba zazindukaga ziruka, zigashyira abaje kuvoma ku murongo zikavuga ko agomba kuvomwa n’Abahutu gusa Abatutsi ntibakoreho bakajya Cyarumanzi, umugezi udatemba wegereye Nyabarongo, kandi mu bazanye ayo mazi harimo n’Abatutsi. 90% by’Abatutsi ba Butamwa na Shyorongi bishwe bajugunywe muri Nyabarongo Mu buhamya bwa Musoni agaruka ku bwinshi bw’Abatutsi bari baturiye umugezi wa Nyabarongo bishwe bakarohwa barimo n’umukecuru witwaga Madarina. Ati”Abicanyi basanze Madarina yari yarishwe n’ihwa mu kirenge atabasha kuva aho ari; ariko kuko bari barabwiwe na ba Mugesera ko bagomba kujyana Abatutsi muri Nyabarongo uwo mukecuru baramuhetse bajya kumujugunya muri Nyabarongo.”
Musoni avuga ko iyo yibutse umusozi wa Kigali n’uwa Mwendo uko hasaga mbere ya 1994 wahareba n’iki gihe ahamagarira Abanyarwanda kureba ibibi byabaye bagaharanira ko bitazongera n’ibyiza igihugu kimaze kugeraho bigasigasirwa. Ati “Niyo mpamvu iyo mbivuga ntajya ndangiza ntavuze ngo ndashimira ingabo zahoze ari iza FPR Inkotanyi ibyo zakoze ni birebire cyane kandi ni byiza.”
Kugeza ubu habarurwa amazina y’Abatutsi 755 ko baroshywe muri uwo mugezi. Umuryango Ibuka usaba abazi abandi batanditse ku rukuta rw’urwibutso rwubatse iruhande rw’uwo mugezi gutera intambwe bagatanga amazina yabo akandikwa mu bibukwa bishwe bakarohwa muri Nyabarongo.Src:Imvaho
Yanditswe na Ubwanditsi/Muhabura.rw


text:
Hari byinshi bikomeje gukorwa mu kurengera umwana no guharanira uburenganzira bwe bwo kubaho, kugira icumbi, kubona amafunguro, kwiga, kugira ubuzima buzira umuze, kugira aho abarizwa no kwitabwaho ariko haracyagaragara abana b’inzererezi kandi ubuzererezi bw’abana buhabanye n’umurongo w’ U Rwanda muri gahunda zo kurengera abana, niyo mpamvu buri muturarwanda asabwa uruhare rwe mu gukumira no guca burundu ubuzererezi bw’abana;
Zimwe mu mpamvu zikunze kugaragazwa mu zitera abana ubuzererezi ni amakimbirane mu miryango, kutita kunshingano zo kurera ku babyeyi bamwe na bamwe, ubushobozi buke bw’umuryango mu gukemura ibibazo by’abana, n’izindi;
Murwego rwo gushaka umuti urambye ku kibazo cy’ubuzererezi, hashyizweho Itegeko No 17/2017 ryo ku wa 28/04/2017 rishyiraho Ikigo cy’Igihugu gishinzwe Igororamuco rikanagena inshingano, imiterere n’imikorere byacyo;
Hashingiwe ku mabwiriza No 001/0702 yo kuwa 03/03/2020 yashyizweho umukono n’Umunyamabanga wa Leta Ushinzwe Imibereho Myiza y’Abaturage muri Minisiteri y’Ubutegetsi bwi’ Igihugu agamije guca ubuzererezi mu bana, kugorora abana b’inzererezi no kubasubiza mu muryango no mu ishuri ;
Uhereye ku wa 20 Gicurasi 2020 mu turere twose hatangijwe ibikorwa bishingiye ku mabwiriza yavuzwe haruguru bigamije gukura abana mu buzererezi, bagasubizwa mu muryango kandi buri mwana wese agasubizwa mu ishuri ndetse hagakurikiranwa ko badasubira mu buzererezi kandi impamvu zabateye kubujyamo zigakomeza gushakirwa ibisubizo;
Hifuzwako igikorwa cyo gukura abana mu buzererezi cyakorwa kubufatanye n’inzego z’ibanze n’iz’umutekano hubahirijwe ibi bikurikira :
Gukura abana mu buzererezi kubufatanye, bagashyikirizwa umukozi ushinzwe ku bakurikirana ku rwego rw’umurenge ari nawe usesengura impamvu zabajyanye mu buzererezi, agashaka umuryango akanawutegura maze agafatanya n’inzego z’ubuyobozi zegereye umuryango cyane cyane ubuyobozi bw’umudugudu, mutwarasibo, inshuti z’umuryango (IZU) n’undi wese ushobora kwifashishwa mu gukemura ikibazo cy’umwana kugirango agume mu muryango.
Ubukangurambaga bwo kurwanya ubuzererezi mu bana b’u Rwanda bwakomereje mu turere dutandukanye turimo n’akarere ka Huye ku wa 21 Nzeri 2021 aho umuyobozi Mukuru Wungirije w’Ikigo cy’Igihugu gishinzwe Igororamuco CP Rtd NTIRUSHWA Faustin yifatanyije n’abitabiriye Inteko z’abaturage zabereye mu Murenge wa Tumba, akagari ka Mpare, umudugudu wa Kabuga bakaganira ku nsanganyamatsiko : « Uruhare rwanjye nawe mu guca ubuzererezi mu bana b’u Rwanda »
Mu ijambo rye yagize ati : « Hari impamvu nyinshi zitera ubuzererezi ariko ku bwiganze hakunze kugaruka amakimbirane mu muryango, yakomeje asaba abitabiriye inteko z’abaturage kwirinda impamvu zose zishobora gutera abana kujya mu buzererezi ndetse aho birenze ubushobozi bwabo bakegera abayobozi babari hafi amazi atararenga inkombe » yibukije kandi buri wese ko kurwanya ubuzererezi bitareba gusa inzego z’ubuyobozi ahubwo buri muturarwanda wese akwiye kubigira ibye kuko ariho hazava igisubizo cyo gukumira no guca burundu ubuzererezi mu bana b’u Rwanda.
Ubu bukangurambaga buzakomeza gukorwa mu turere twose hagamijwe ko ubutumwa butangirwamo bugera kuri buri muturarwanda nkuko bikubiye mu ntego zabwo zigaragara mu nteruro zikurikiyeho.
INTEGO Z’UBUKANGURAMBAGA
- Kugeza ku babyeyi/abarezi, abana, abayobozi b’Inzego z’Ibanze, Inshuti z’Umuryango, imiryango ishingiye ku myemerere, imiryango itegamiye kuri Leta n’abagize Umuryango mugari ubutumwa bujyanye no kurwanya ubuzererezi mu bana no kugaragaza uruhare rwa buri wese mu gukumira no gukemura ikibazo cy’abana bari mu buzererezi ;
- Kwibutsa amategeko arengera abana n’ibihano biteganyijwe bihabwa umubyeyi utita ku nshingano zo kurera umwana we n’undi uwo ari we wese ukora ibikorwa bishora abana mu buzererezi cyangwa agakoresha abana imirimo mibi ;
- Gukurikirana abana bakuwe mu buzererezi bagahuzwa n’imiryango hagamijwe kumenya niba impamvu zabateye kubujyamo zarabonewe umuti ndetse no kumenya niba bakiri mu muryango kandi barakomeje kwiga.
- Gusobanura no gutangiza gahunda y’Igororamuco rikorewe mu muryango.
Uruhare rwanjye nawe mu guca ubuzererezi mu bana b'u Rwanda
=========================================================


text:
Live: Kurikirana igitaramo cya Hillsong London na benjamin dube
Abayisilamu batangiye umuhango wa ‘Urs’ bikuramo amaso n’ibyuma ntakinya
Abayoboke b’idini ya Isilamu b’Abasufi, bo mu gihugu cy’Ubuhinde, batangiye umunsi mukuru wa ‘Urs’ bikuramo amaso bakoresheje icyuma kandi ntakinya.
Uyu munsi mukuru wa ‘Urs’ uba buri mwaka mu gace ka Ajmer, mu mujyi uherereye muri leta ya Rajasthan.
Iyi fesitivari ubusanzwe iba igamije kwibuka urupfu rwa mutagatifu w’Abasufi, witwa Khwaja Moinuddin Chishti, watangije ibwiriza ryitwa Chishtiya Sufi mu gihugu mu myaka ya za 800.
Ibi birori bimara iminsi itandatu, bigaragazwa n’abayoboke baba bikuramo amaso mu gihe abandi bari kuzamura amabendera.


text:
Mbese ndacagira uwo ndirira?
Ndibaza niba nkigira uwo ndirira bikanshobera.
Mbese ndacagira uwo ndirira Mwana wanjye?
Ko nsa nincike kandi narabyaye!!
Rumenge na Nyirimulenge twarabyaye turaheka;
Mbese ndacagira uwo ndirira?
Nsigaye nirigwa kugasozi, imvura ikanyagira; itanyagira izuba rikancanira, bwira imbeho ikantaha, mugicuku ngatonda ikime, mugitondo nkabura unkomereza ikombe, mfatwa numwuma, nkabura umfungurira nkufungiwe ikuzimu.
Mbese ndacagira uwo ndirira, ko Gakondo yanjye, ingombyi yaduhetse, ngeze aho kuyivuma nyituka, nyita “ikuzimu”!
Icakora, sinibagiwe ineza yangiriye,
Ahari, ibi mbiterwa nagahinda mfite.
Mbese ndacagira uwo ndirira ?
Bana banjye ntimukangire incike mugihari.
Mumyaka yashize, ibihe bisura ibi turimo bitangiye kwisuganya, mwahagurukijwe nubutwari nabatoje, mufata iyimahanga kuja gushaka ubumenyi nimbaraga zizatuma mubasha gukumira ishano rizatera.
Mugezeyo, nyuma yo gukamirika, mukora ibyubutwari nkintore zabitojwe koko, kugeza ubwo mutasigaye inyuma muguhagarika amahano yaberaga mugihugu cabaturanyi, igihe Abo duhuje ubwoko barenganaga, bakicwa, bakarimburwa, bazira uko baremwe. Ntimwarebereye, mwaremeye mumena amaraso kubwabo, nkuko kuva kera, muzira akarengane uko kaba gasa kose, kuwo kaba gakorerwaho wese. Uwo muco mwiza wahereye muri basogokuruza bacu, nibo bawudutoje; wakomeje kubaranga kugeza nuyu munsi.
Noneho, simfite Impamvu yo kuriririra undi muntu uwariwe wese mugihari.
Ntampamvu yo kuriririra UN mugihari.
Ntampamvu mfite yogutakira amahanga mugihari.
Ntampamvu mfite yotuma mpeza amaso mukirere, ndeba kumisozi, ndangurura Ijwi rirenga, ntabariza abatanyumva mugihari.
Ndabibutsa gusa igihango mwagiranye na gakondo yabibarutse, ndabibutsa imwe mumpamvu yatumye mufata intwaro, muja mugisirikare, ndetse ntimwatinya no kwambuka imbibe zigihugu canyu, munyuze munzira zinzintane, guhaha ubumenyi, buzatuma mugira imbaraga mutari mufite, zizabafasha guca akarengane kakorerwaga ababyeyi banyu. Akarengane katumaga bahozwa kunkeke kandi bari mugihugu cabo.
Ndabibutsa Impamvu yatumye mutinyuka, ubwo mwar imahanga, kubaza ubuyobozi bukuru*, ikibazo gikomeye ndetse bamwe murimwe mwabonaga ko kubaza ico kibazo bishobora kuba impamvu yatuma mugira akaga gakomeye, kumpamvu yuko mutar iwanyu: “Mutese ko twabafashije kurwana uru rugamba rwo kwibohora no guhagarika Génocide, ariko natwe ababyeyi bacu nabarumuna bacu, bakaba bari mukaga gakomeye kuriya, Urwabo ruzaba uruhe?(que sera leur sol) Bizagenda gute ko nabo bakeneye kuramirwa? *Mubyukuri Baradukeneye, kandi niyo mpamvu turi hano. Turi hano kubwabo…
Ndabibutsa Impamvu yatumye mwanga gusubira iyo bamwe murimwe, mwakoreye amafunzo ya gisirikare, ubwo amasezerano yubufatanye hagati ya Congo nabafatanyabikorwa bayo, yarangiraga. Bituma murengana, muja mugihe cumwijima wicuraburindi, ubwoko bwacu buja mukaga gakomeye cane, ubwo twabuze kimwe cagatatu cg cakabiri canyu cose(ndagereranyije, nshobora kuba mvuze umubare munini cg muto murambabarira). Mwapfiraga gushira mutazi Impamvu mupfa.
Ndabibutsa Impamvu yatumye mwanga guhora mukorera mukwaha kwabandi, mukitanga, mukemera guhangana nababarushaga imbaraga ico gihe, kugeza mugeze kuntego. Nubwo mwahatakarije benshi murimwe, ariko twishimiye intambwe abasigaye, mugezeho.
Inshingano mufite hirya no hino muri Congo sizo zatumye mufata intwaro.
Inshingano mufite hirya no hino muri Congo sizo zatumye munyura muribiriya byose mwanyuzemo.
Amapeti mwambaye kubitugu byanyu siyo yatumye mufata intwaro.
Imyanya mwiza muhagazemo uyu munsi siyo yatumye mufata intwaro habe namba!
Wibuke ko: Umwanya wose urimo, uko waba uhagaze kose nuko umeze kose sibyo byaguteye gufata intwaro.
Mbese ndacagira uwo ndirira ?
Ninde wabaroze? Niki gituma mwiyibagirwa ubwanyu, mwarabashije kwibuka abandi?
Niki kibatera kwirengagiza, uyu munsi akaga Gakondo yanyu irikunyuramo?
Niki gituma mutabona akaga ababyeyi banyu nabarumuna banyu barimo ?
Niki kibateye kwibagirwa agaciro kanyu, kugeza naho mwibagirwa amaraso mwamenye?
Niki gituma mwirengagiza inshingano zanyu ?
Nimigozi ki ibahambiririye iyo muri, mudashobora guca ngo mutabare ababyeyi banyu?
Nimumbwire: niki mwariye catumye imitima yanyu ipfa mugihagaze?
Amaraso yabagenzi banyu mwabanye arabarega;
Amaraso yababyeyi banyu nabarumuna banyu bazira akarengane arataka kumisozi y iMulenge;
Arasaba kurenganurwa no guhabwa agaciro.
Mbese ndacagira uwo ndirira ?
Bana banjye, uku meze, niyo ngororano mwahisemo kungororera?
Uyu niwo mugabane wanjye na Gakondo yabibarutse ?
Mwisubireho, mwibuke isezerano, mwibuke igihango twagiranye.
Mugihari, mfite uwo ndirira, Mugihari niringiye guhozwa amarira, Mugihari niringiye gutura no gutuza muri Gakondo twarazwe na basogokuruza bacu.
Mugihari niringiye kuzava kugasozi, ntahe murugo, Mugihari niringiye kutazakomeza kwangara, Mugihari, niringiye kuzakurwaho ikimwaro, Mugihari niringiye kuzagira ishema nijambo, Mugihari mfite uwo ndirira.
Yari UMUBYEYI WA GENERAL, SEKURU WA COLONEL, ISE WABO NA MAJOR, NYIRARUME WA CAPTAINS, UMWISHWA WA LIEUTENANT,… WASIGA UMUGIRIYE, MURUMUNA WA TWIRWANEHO


text: KH5004 3-axis: KH5004 yihuta yakozwe hamwe nihame rya piezoelectric ihame, gupima 3-axis, ishyigikira uburyo butandukanye bwo kwishyiriraho, irashobora gutanga imikorere ihanitse nagaciro keza, kugirango ihuze ibizamini bitandukanye kurwego runini.Igicuruzwa cyashyizwemo uruziga rusobanutse neza, rushobora gupima ibyerekezo bitatu bya X, Y, na Z icyarimwe, kandi bigasohoka 4-20mA cyangwa ikimenyetso cya IEPE.Abakoresha barashobora guhuza PLC / DCS cyangwa ibindi bikoresho byo kugenzura byabakusanyirizaga, bikoreshwa cyane cyane muguhindagurika kwa leta kugenzura ibyuma no gutwara imashini zizunguruka mu nganda (moteri, pompe, centrifuges, compressor, blowers, nibindi), gukurikirana amakosa, geologiya yubuhanga, kugenzura geologiya , kunyeganyeza inyubako ndende n'inzu nini, nibindi.


text:
Live: Kurikirana igitaramo cya Hillsong London na benjamin dube
Umufasha wa nyakwigendera Pasitori Karangwa Eustache Amani yamuritse igitabo kivuga uburyo umugabo we yabaye ‘Umuhamya w’urukundo rw’Imana mu bantu’
Umufasha wa Nyakwigendera Pasitori Karangwa Eustache Amani, Madamu Niyonsenga Donatile, yamuritse igitabo kirimo ubuhamya bw’abantu n’amatsinda y’abantu babanye na Pasitori Karangwa haba mu muryango, mu kazi no mu buzima busanzwe.
Iki gitabo yise ‘Umuhamya w’urukundo rw’Imana mu bantu’ yatangaje ko igitekerezo cyo kucyandika cyakomotse kuri Pasitori Karangwa ariko akitaba Imana kitararangira. Ibi byatumye akomerezaho kucyandika kugira ngo yuse ikivi yasigiwe n’umugabo we.
Ubwo yari mu muhango wo kumurika icyo gitabo ku mugaragaro, Madamu Niyonsenga yagize ati:
“Iki gitabo Umuhamya w’urukundo mu bantu kigamije gufasha abantu kumva no gusobanukirwa aho imigenzo myiza yo kwigomwa, kwitanga no gufasha abandi bikomoka.”
Yakomeje ahamya kandi ko “Ubuzima bwa Pasitori Karangwa ari icyemezo ndakuka cy’uko gukunda mwene so nk’uko Imana ibidusaba bishoboka kandi ko atari umwihariko wa bamwe, ahubwo bireba abantu bose b’ibihe byose n’ahantu hose.”
Iki gitabo kigaragaza ko Pasitori Karangwa yerekanye urukundo rw’Imana mu bantu n’imbaraga zo kwitangira abandi,mwagisanga ku Itorero ry’Inkuru Nziza riherereye mu Mujyi wa Kigali, ndetse kandi mushobora no kugisanga mu masomero yose y’amadini mu Rwanda. Icyiyongeyeho nuko vuba bidatinze hagiye kumurikwa urubuga rw’ikoranabuhanga kizajya kibonekaho. Umuntu wifuza gushyigikira no gutera inkunga iki gitabo atanga amafaranga y’u Rwanda kuva ku bihumbi icumi kuzamura.


text:
Burya amata afite akamaro gakomeye ku buzima bw’umuntu, Sobanukirwa icyo adufasha mu mibereho yacu
Amata agaragazwa nk’ikinyobwa gifite akamaro gakomeye ku buzima bwacu kandi atuma turushaho gukomeza kubaho mu buzima buzira umuze.
Ubundi amata akorwa n’inyamabere zose; muri zo twavuga abantu, inka, ihene, intama, ingamiya n’izindi, akaba agenewe guhabwa abana bazo kugira ngo bakure neza kandi bagire ubuzima bwiza.
Amata ni kimwe mubyo kurya byihagije mu ntungamubiri n’ibifitiye umubiri akamaro ku buryo ashobora gutunga yaba umwana cg umuntu mukuru igihe kirekire adakeneye ikindi kintu.
Nubwo hari ubundi bwoko bw’amata adaturuka ku nyamaswa nk’amata ya soya, ay’utubuto duto twa almond, aya coconut, n’andi ava mu bindi biti, tugiye kwibanda ku mata aturuka ku nka gusa.
Amata aturuka ku nka, kubera gukundwa cyane nayo yagiye akorwamo ibyiciro bitandukanye; amata yuzuye, arimo ibinure bicye, amata atarimo ibinure (fat-free milk), ikivuguto, n’andi.
Intungamubiri ziba mu mata
●Ibinure
●Proteyine
●Ibinyasukari
●Vitamin A
●Vitamin B1, B2, B3, B5, B6 na B12
●Folate
●Vitamin D
●Kalisiyumu
●Manyesiyumu
●Fosifore (phosphorous)
●Zinc
●Selenium
●Choline (soma; koline)
Akamaro k’amata ku buzima
Ibinure bigize amata ni ingenzi cyane mu gutuma umubiri ugira imbaraga, umubiri ushobora gukora imisemburo, mu kurinda umubiri n’ingingo ziwugize, gufasha umubiri guhangana n’ubukonje ndetse no gufasha vitamin zisaba ibinure kugira ngo zikore neza.
Isukari iboneka mu mata (yitwa lactose ), ituma umubiri ubona imbaraga zo gukora.
Proteyine ziboneka mu mata zifasha umubiri mu kongera ubudahangarwa, gusana ahangiritse no gukomeza imikorere myiza y’umubiri. Izi ntungamubiri kandi zifasha mu gukomeza imikaya n’amagufa.
Akomeza imikaya y’amaso no kubona neza, gukungahara kuri vitamin A biyaha ubushobozi bwo gukomeza amenyo n’amagufa ndetse no kugira uruhu rwiza. Vitamini A inafasha mu kurwanya indwara yo kutabona neza nijoro.
Vitamin B12; ifasha mu mikorere myiza y’ubwonko n’urwungano rw’imyakura (nervous system) no gukora uturemangingo tw’amaraso dutukura, ibi byose ibifatanya na vitamin B6, iyi ikongeraho kuvana uburozi mu mwijima. B12 ni ingenzi cyane mu mikorere myiza y’umutima, ibibazo byo gusinzira, diyabete n’ibindi bibazo byo mu mutwe.
Vitamin B2 (riboflavin); ifasha umubiri kwinjiza ubutare bityo bikarinda indwara yo kubura amaraso (anemia).
Vitamin B3 (niacin); ifasha umutima gukora neza no kugabanya cholesterol mbi mu mubiri, ifasha kandi urwungano rw’imyakura, ngogozi (imikorere myiza y’urwungano ngogozi iyifitanya na vitamin B1 cg thiamine), uruhu, umusatsi n’amaso.
Vitamin B5 iba mu mata ifasha mu gukomeza amagufa n’aho ingingo zihurira, igafasha mu mikorere myiza y’umutima. Igafasha mu gukora uturemangingo dufasha mu ihanahana ry’amakuru ku bwonko.
Folate irinda indwara yo kubura amaraso no gutuma inda-ibyara (uterus) ikura neza
Vitamin D, ifasha umubiri kwinjiza kalisiyumu. Inafasha mu kuringaniza imyunyungugu nka kalisiyumu na fosifore mu mubiri, ikanarinda indwara zituma umubiri wirwanya ubwawo ( autoimmune diseases ). Vitamin D inafasha mu kuringaniza umuvuduko w’amaraso no gutuma umutima ukora neza.
Kalisiyumu na manyesiyumu, iyi myunyungugu ifasha mu gukomeza amagufa kimwe n’amenyo. Manyesiyumu ifasha kandi umubiri guhinduramo ibyo turya imbaraga umubiri ukoresha no gukora ingingo zisimbura izishaje. Fosifore nayo ifasha umubiri gukomeza amagufa n’amenyo no gutuma umwijima ukora neza.
Potasiyumu ifasha mu kuringaniza umuvuduko w’amaraso no gutuma umutima ukora neza.
Zinc ifasha mu gukora ubwirinzi bukomeye , gukura no gusana uturemangingo, gukiza ibisebe kimwe no kwinjiza mu mubiri ibinyamasukari tuba twariye
Selenium, ifasha mu mikorere myiza y’urwungano rurinda umubiri kubera ubushobozi n’ingufu iki kinyabutabire gifite, inarinda kandi imvubura ya thyroid (haba ingoto).
Choline, ni intungamubiri z’ingenzi amata afite, afasha mu gusinzira, gukoresha imikaya, kwiga no gufata mu mutwe.
Iki kinyabutabire gifasha mu mikorere myiza y’uturemangingo, no gukwirakwiza amakuru k’ubwonko, ifasha kandi mu kwinjiza ibinure mu mubiri no kugabanya ububyimbirwe bukabije.
Ibyo kwitondera
Hari abo amata atera ikibazo, kizwi nka lactose intolerance . Kuri aba bantu umubiri wabo uba ubura enzymes ihindura isukari iva mu mata, igakoreshwa mu mubiri. Abantu bafite iki kibazo iyo banyweye amata abamerera nabi; bagira ibyuka byinshi mu mara, kumva inda yuzuye no guhitwa. Abantu bafite iki kibazo bagomba kunywa amata atarimo lactose, cg bagafata inyongera zituma bagira lactose mbere yo kunywa amata.
Allergie cg kugira ubwivumbure budasanzwe ku mata, iki ni ikibazo kiba kiri mu miterere y’ubwirinzi bw’umubiri wawe. Abantu bafite iki kibazo barangwa no guhumeka biruhije, gufuruta, kumererwa nabi mu gifu, kuruka no guhitwa igihe banyweye amata.
Kugira potasiyumu na fosifore nyinshi mu mubiri, nazo ziri ku bwinshi mu mata, si byiza ku bantu bafite ikibazo cy’impyiko. Iyo impyiko zidashoboye gusohora iyi myunyungugu mu gihe iba yabaye myinshi bishobora guteza ikibazo gikomeye.
Kalisiyumu nyinshi nayo si nziza mu mubiri, ishobora gutera ibibazo bya constipation, kugira utubuye mu mpyiko cg imikorere mibi yazo. Iyi kalisiyumu ishobora no kujya mu mijyana ikaba yatera indwara ku mutima.
Guha amata y’inka umwana utarageza umwaka 1 ntago ari byiza. Aya mata y’inka ugereranyije n’amashereka aba arimo ubutare (fer) bucye, bishobora gutera ibibazo byo kuva mu rwungano ngogozi bitewe no kugira ikigero cy’ubutare gike.
Amata y’inka zimwe na zimwe aba arimo imisemburo kimwe n’imiti (irimo za antibiyotike) n’ibindi bitandukanye izo nka zihabwa. Ibi byose bishobora kugira ingaruka mbi ku buzima bwa muntu n’indwara zibasira ubwonko kimwe na kanseri zitandukanye.


text:
Nyuma y’umutingito uherutse kumvikana mu rwanda no mu karere mu minsi ishize, mu majyepfo y’uburengerazuba by’u Rwanda, by’umwihariko Rusizi hongeye kumvikana undi ukabije, wangije ibintu, abaturage nabo basigarana ubwo bwinshi, ku mugoroba wo kuri uyu wa 23 Nzeli 2016.
Ahagana saa kumi n’imwe zirengaho iminota mike (ku mugoroba), habaye umutingito usanzwe maze abantu ntibakikanga cyane ariko nyuma gato byaje guhinduka.
Nka nyuma y’isaha imwe haba undi uteye ubwoba, usenya amazu, andi arangirika, wangiza n’imodoka, mu murenge wa Kamembe ahitwa muri karitsiye Matewusi.
kugeza kuri ubu nta byangiritse byari byatangazwa cyangwa niba hari abo wahutaje,
Ubuyobozi bw’akarere ka Rusizi buravuga ko butaramenya neza ingano y’ibyangiritse, haracyari gukorwa iperereza.
Amazu yasenyutse byangiza imodoka zari hafi yayo
Yanditswe na Uwiringiyimana Jean Pierre/Muhabura.rw


text:
Umugurisha mwiza Urugendo Rukomeye Gutwara Urubanza rwa Revlon Intambwe imwe Yumusatsi Kuma Brush hamwe na Mesh Pocket
Ibicuruzwa birambuye
Ikoranabuhanga mu musaruro
Ibicuruzwa
Umugurisha mwiza Urugendo rukomeyeGutwara Urubanza rwa Revlon Intambwe imwe Yumusatsi Kuma Brush hamwe na Mesh Pocket
Gukemura ikibazo
Byashizweho.Yakozwe.Yatanzwe.
Urubanza urwo arirwo rwose, ibikenewe byose:
Mugushira ibyo umukiriya akeneye hagati yibikorwa byacu no gushushanya.Duharanira gutanga ibisubizo byiza byigenga bitwara ibisubizo kubakiriya bacu.Kuva mubitekerezo kugeza kubibazo byanyuma, twiyemeje kongerera agaciro ibicuruzwa byabakiriya bacu:
● Ubwiza buhanitse bwa EVA Igikonoshwa gikomeye ntigishobora guhungabana, kidafite umukungugu, kidashobora kwangirika kandi kidashobora kumeneka.Imbere yo mu rwego rwo hejuru-fluff itanga uburinzi bubiri.
● Igikoresho cyoroshye cya reberi, kikaba kitanyerera kandi kirinda amaboko yawe.Igishushanyo cya kabiri cya zipper gishobora gufungura umufuka mubyerekezo byose, byoroshye kandi byoroshye
● Yubatswe mumufuka wa mesh yorohereza gushyira ibikoresho nkindorerwamo nibimamara.Hashyizweho igishushanyo mbonera cya kabiri, fluff yo mu rwego rwo hejuru igabanya kunyeganyega kandi ikarinda gushushanya.


text:
Umupolisi yagiye gusaka ibiyobyabwenge mu rugo rw’umusaza, batajyaga basaka kubera gutinya iwe. Umupolisi ahageze aravuga ati "Muze ! Fungura ninjire mu nzu ! Umusaza ati ”Ugiye gukora iki se mu nzu yanjye ?” Polisi ati ”Nje kugusaka bivugwa ko ucuruza ukanakoresha ibiyobyabwenge. Kandi dore mfite baji (ikarita y’akazi). Umusaza aramufungurira arinjira atangira gusaka, ahebye mu nzu, ashaka kwinjira mu gikari wa musaza aramubuza ati ”Reka sigaho wikwitera ibyago mwana wanjye”.
Umupolisi aramwibutsa ati "Eeeuh ! Wibuke ko mfite baji !” Umusaza aramubwira ati "Ngaho injira". Umupolisi akigera mu gikari ahasanga imbwa ikarishye cyane ihita imusimbukira iramuhusha, ari na bwo na we yahise asimbuka yurira urugo, aratabaza agira ati "Muzehe we ! Ngwino unkize imbwa yawe !" Umusaza ati "Iyo mbwa yereke baji !"
Related Posts by Categories


text:
Yanyuzwe n’amateka ya FPR-Inkotanyi yiyemeza gufasha n’abandi bafite ubumuga kuyamenya
Bob Mugabo ufite ubumuga bwo kutavuga no kutumva, ngo yishimiye ndetse ananyurwa no kumva amateka y’umuryango FPR-Inkotanyi, nyuma y’igihe ayasoma ariko atarayabwirwa ahibereye.
Ni nyuma y’uko ku nshuro ya mbere yari yitabiriye Inteko rusange y’uyu muryango ku rwego rw’Umurenge wa Nyarugunga mu Karere ka Kicukiro, yabaye ku Cyumweru tariki 6 Ugushyingo 2022, agakurikirana ibyavugiwemo byose, harimo n’amateka yaranze uyu muryango.
Nyuma yo gukurikirana ibiganiro byatangiwe muri iyo nteko rusange, Mugabo wize akarangiza icyiciro cya gatatu cya Kaminuza (Masters), avuga ko ubusanzwe abantu bafite ubumuga by’umwihariko ubwo kutavuga no kutumva, badakunze kumenya amateka y’umuryango FPR-Inkotanyi uretse ayo basoma yanditse mu bitabo bitandukanye.
Yashimye cyane amahirwe bahawe na Leta y’ubumwe irangajwe imbere n’umuryango FPR-Inkotanyi, kuko batagihezwa aho basigaye bahabwa amahirwe angana n’abandi Banyarwanda, ibintu avuga ko byabafashije kwiteza imbere, kuko uyu munsi akora mu kigo cy’imari cya Zigama CSS.
Yagize ati “Ndifuza gushimira umuryango uburyo mwaduhaye amahirwe twese abafite ubumuga, yo kuba dushobora kwisanga mu bikorwa bitandukanye by’umuryango wacu, nk’uko uyu munsi najye nshobora kwicara imbere ngakurikira”.
Uretse kuba akora muri Zigama CSS, Mugabo ari no mu nama y’Igihugu y’abafite ubumuga ku rwego rw’Umujyi wa Kigali, ariko asanga hari icyo bakwiye gukora kugira ngo n’abandi barusheho kumenya amateka ya FPR-Inkotanyi.
Yagize ati “Twajya dukora ubuvugizi ku bantu bafite ubumuga bakaba abanyamuryango, nabo bagashyiraho umusanzu wo kubaka Igihugu cyabo. Rrimwe na rimwe, hari igihe abantu babona umuntu ufite ubumuga bakumva ko abantu batumva wenda bafite ikibazo cyo mu mutwe, ntabwo ariko bimeze, kuko nabashije kwiga, abenshi tujya mu mashuri, urugero nkanjye mfite Masters nkora muri CSS”.
Akomeza agira ati “Igitekerezo cyanjye cyane cyane cyari gushimira, ndetse no kugira ngo nk’umuryango wacu tujye twibuka abantu bafite ubumuga nabo batange umusanzu, kuko nta cyadukorerwa natwe tutarimo, nk’abafite ubumuga kugira ngo imyanzuro twisangemo ni uko natwe tuba duhari, kugira ngo dufatanye twese muri rusange gushyira mu bikorwa iyo myanzuro”.
Abafite ubumuga bishimira ko uyu munsi ntaho bagihezwa nk’uko byari bimeze imbere, aho babahishaga mu nzu kugira ngo hatagira ubabona, kuko bafatwaga nk’abadashoboye.
MENYA UMWANDITSI
Umunyamakuru wa Kigali Today/KT Radio
@ lvRaheema


text:
Tangawizi ni umuti ntagereranywa mu kuvura no kurinda umubiri wacu ibibazo by'uburwayi ,Abahanga mu kuvura hakoreshejwe ubuvuzi gakondo bavuga ko Tangawizi ari impano twahawe na Rurema ngo abagaragu be tubashe kuvura no kwirinda burwayi bukomeye twirira iyi mizi cyangwa tuyinywa mu cyayi .
Ni irihe banga Tangawizi yibitseho bituma iba ntagereranywa mu kuvura ?
Ibanga rya Tangawizi rihishe mu bigize iyi mizi bibasha kuvura no guhangana n'uburwayi butandukanye aha twavuga nka : Rhizomes ,Gingerol,zingiberene,paradol,shogaol,terpene.
Izi ntungamubiri zituma Tngawizi ivura uburwayi butandukanye harimo bufata inyma ku ruhu ,ubwo mu maraso n'imbere mu mu biri.
Bimwe mu bibazo Tangawizi ishobora kuvura
1.Kuvura ibibazo n'uburwayi bw'uruhu
Tangawizi izwiho kuvura uburwayi bw'uruhu ,kururinda kumagara rugassubirana itoto ,kururinda gusadagurika ,no gusubiza umuntu itoto agasubirana uruhu nk'urwa abato ,niyo waba uri m za bukuru ,gukoresha tangawizi byakubera ibanga ry'ubuto.
Tangawizi yibitsemo Collagen zifasha uruhu kugumana itoto ,zigatuma uruhu rucya ,rugasa neza kandi umuntu akagira ubwiza budasanzwe.
2.Tangawizi ivura ibibazo by'igogorwa no kugugara mu nda
Tangawizi ifasha ibiribwa kuba byagaogorwa n'amara byoroshye ,ndetse igifu kikabasha gucagagura ibiryo kibihinduramo igikoma cyitwa chyme mu buryo bworoshye ,kandi ibyo biryo ntibitinde mu gifu aho bituma umuntu agira ubushake bwo kurya .
Ibi kandii bifasha mu kuba umwuka wirunda mu gifu bitwe n'ubwoko bw'ibiribwa wariye ,uwo mwuka uragenda kandi umuntu ntabyimbe mu nda bitewe na wa mwuka.
Iyo igogorwa ryagenze neza rituma ,ibibazo by'impatwe (constipation) bitandukana n'umuntu urya tangawizi kenshi ,kandi intungamubiri zikabasha kwakirwa neza mu mubiri no kuba umusarani(amabyi) ukorwa neza ,maze umuntu akituma neza.
3.Tangawizi ivura ikanarinda indwara z'umutima
Tangawizi yifitemo ubushobozi bwo kurwanya mu mubiri ,ibinure bibi bya Cholesterol bizwiho kuzima imitsi itwara amaraso ,ibyo bikaba intandaro yo kurwara indwara z'umuvuduko niz'umutima.
Ubushakashatsi bugaragaza ko byibuze kurya garama eshatu za tangawizi ku mutsi ni ukuvuga hafi akayiko gato k'icyayi ku munsi byakurinda indwara z'umutima ku kigero cyo hejuru.
4.Tangawizi ifite ubushobozi bwo kuvura no kurinda zimwe mu ndwara ziterwa n'udukoko two mu bwoko bwa Bagiteri
Byagaragajwe ko zimwe mu ndwara zishobora kuvugwa na Tangawizi utiriwe unywa imiti yo kwa muganga ,aha twavuga indwara z'ibicurane ndetse ukongeraho zimwe mu ndwara ziterwa n'udukoko twa bagiteri n'indirisi.
Inkuru bijyanye;A
kamaro ko kunywa icyayi cya tangawizi
AKAMARO K’IMVANGE YA TANGAWIZI N’UBUKI
Akamaro k'imvange ya tangawizi n'ubuki
5.Tangawizi yifiteo ubushobozi bwo kurinda zimwe muri za kanseri zifata ikiremwamuntu
Intungamubiri ya Gingerol ndetse nandi ma phenol aboneka muri tangawizi afasha umubiri gusukura no gusohora imyanda cyane cyane iyo mu bwoko bwa Free radical ishobora gutera Uburwayi bwa Kanseri.
6.Kuvura no kurinda indwara z'amenyo
Tangawizi bitewe na Gingerol tuyisngamo bituma iba igikorwesho cyiza cyo gusukura mu kanwa no kurinda ko bagiteri zitera indwara z'amenyo no kunuka mu kanwa zororoka.
Ibi bigafasha amenyo kgira ubuzima bwiza ,umuntu akagira umwuka mwiza wo mu kanwa ndetse n'izindi ndwara zifata mu kanwa ntizimwibasire.
7.Kugabanya no koroshya ikibazo cyo kugira iseseme ku mugore utwite
Iseseme iterwa no gutwita cyane cyane igihe inda ikiri ntoya , knywa tangawizi bifasha mu kugabanya iyi seseme ndetse si ibyo gusa ingabanya iseseme yatewe no kunywa imiti runaka ,aha twavuga nk'imit ivura kanseri .
8.Kuvura indwara ya Diyabete
Ubushakashatsi bwagaragaje ko Tangawizi ifasha umubiri mu kunoza imikorere ya Insulin ,iyi Insulin ikaba ifasha mu kugabanya no kuringaniza ikigero cy'iskari kikajya ku rugero rwiza.
Abarwayi ba Diyabete bikaba ari byiza ko bakoresha kenshi Tangawizi buri munsi ,kko bituma abasha kugira umubiri ugenzura neza isukari ,bigatuma atandukana no kuba yagira ibibazo biterwa no kwiyongera kw'isukari rya buri mwanya ndetes n'ibindi bibazo bishamikira kubwiyongere bw'isukari agatandukana na byo .
Izindi nkur wasoma:I
bimenyetso mpuruza byakwereka ko urwaye indwara ya Diyabete
Akamaro ko guhabwa ibinini byongera amaraso mu gihe utwite


text:
Akamaro k’imbuto z’ipapayi ku buzima
Mu gihe benshi iyo tumaze kurya ipapayi tutibuka kubika imbuto zaryo, nyamara burya imbuto z’ipapayi zifitiye akamaro kanini umubiri wacu. Gusa mu gihe ipapayi ubwaryo riryohera, ntugirengo kurya imbuto zaryo nabyo biraryohera ahubwo zo zifitemo akantu ko kurura no kuryaryata ariko ibyo ntibyakaguteye ikibazo kuko n’ubundi nta muti uryoha.
Muri iyi nkuru tugiye kukubwira bimwe mu byiza byo kurya imbuto z’ipapayi, uko ziribwa ndetse n’abatemerewe kuzikoresha.
Akamaro k’imbuto z’ipapayi ku buzima.
1.Kuvura inzoka zo mu nda
Imbuto z’ipapayi zibonekamo enzyme yitwa papain iyi ikaba izwiho gufasha umubiri gusohora muri wo utuyoka twose nka za ascaris, ankylostome, oxyures n’izindi zo muri ubwo bwoko.
Uretse kuzisohora kandi, mu mbuto habonekamo na carpaine izwiho kwica inzoka zo mu nda ndetse no kuri amibe irebaho.
2.Gusana umwijima wangijwe n’inzoga
Kunywa inzoga nyinshi kandi igihe kinini bituma umwijima ubyimba kandi ugakomera. Bityo ntuba ukibasha gusohora uburozi mu mubiri bikaba byatera indwara zinyuranye.
Imbuto z’ipapayi rero zifasha mu gutuma umwijima wongera gusubirana ubushobozi bwawo.
Ufata utubuto 10 ukadusya ukavanga n’ikiyiko cy’umutobe w’indimu nuko ukabishyira mu kirahure cy’amazi ukinywera.
Ibi ubikora kabiri ku munsi byibuze mu gihe cy’ukwezi. Gusa niba hari imiti uri gufata wahawe na muganga kubera iki kibazo, mbere yo gukoresha izi mbuto wabanza ukamugisha inama.
3.Kurwanya mikorobi mbi zazanwa n’ibiryo byanduye
Akandi kamaro k’imbuto z’ipapayi ni ukurwanya ubwandu bunyuranye bwa mikorobi cyangwa se kurya ibiryo byanduye.
Ubushakashatsi bunyuranye bwagaragaje ko izi mbuto zifitemo ubushobozi bwo kwica E.coli, Salmonella, Staphylococcus n’izindi bagiteri mbi zakanduza ibyo kurya.
Mu gihe wumva uguwe nabi nyuma yo kurya usabwa gukoresha imbuto z’ipapayi byibuze iminsi itatu kugeza wumvise ubaye neza.
Wanasya ukavanga agafu mu byo kurya nubwo byaba bike bizagufasha nabyo.
Mu gihe utizeye isuku y’ibyo urya, wabigira akamenyero ukajya uhorana agafu k’izi mbuto ukaminjira mu byo urya cyangwa se ukavanga mu mazi ukanywa nyuma yo kurya.
4.Kubuza Candida gukomeza kororoka
Ubusanzwe izi mikorobi twese turazigira ariko iyo zibaye nyinshi zitera umubiri ibibazo binyuranye harimo umunaniro uhoraho, kugabanyuka k’ubudahangarwa, kubyimba amara n’ibindi binyuranye biba mu rwungano ngogozi.
Niba ushaka kurwanya izo mikorobi usabwa gukoresha imbuto nshashya zitumye hagati ya 10 na 12 ukabanza kubinywa mu nda nta kindi kirimo. Ukabikora 2 cyangwa 3 ku munsi.
5.Kurinda impyiko
Ku bantu barwaye diyabete, bahorana stress se bagira ikibazo cyo kuba impyiko zabo zishobora kwangirika bityo ntizibashe kuyungurura neza imyanda izanwa n’amaraso.
Gukoresha imbuto z’ipapayi bifasha mu kurinda impyiko zabo zigakomeza akazi kazoo neza.
6.Gufasha igogorwa
Usanga bamwe barya bikabaheramo cyangwa ugasanga batumbye. Akenshi biterwa no kurya ibikize kuri poroteyine nk’inyama, amagi, ibishyimbo, amata n’ibiyakomokaho n’ibindi. Uko gutinda mu nda bituma ushobora gutura ubwangati, usura imisuzi inuka cyane ndetse no mu nda ukumva havugamo ibyuka.
Kubyirinda ni ukurenza utubuto tw’ipapayi kuri ibyo byo kurya cyangwa ukavanga agafu kazo kuri byo.
Ziribwa gute?
Uretse aho byavuzwe ukundi naho ubusanzwe ni ukwanika imbuto noneho ukajya ufata 12 ukazisya ukavanga mu kirahure cy’amazi ukanywa byibuze buri gitondo utaragira ikindi ufata. Ushatse wakongeramo ubuki ikiyiko kimwe.
Uramutse utazajya ushobora kuzisya buri munsi wasya nyinshi ukabika ifu ukajya ukoresha agace k’akayiko gato mu kirahure cy’amazi.


text:
Umugabo wanjye tumaze imyaka irindwi tubana, natangiye kumuca inyuma mu myaka ibiri ishize bitewe n’impamvu nyinshi, zirimo kutabasha kunshimisha no kwiruka mu bakobwa bakiri bato.
Kubera ukuntu nari maze kumufata inshuro zirenga eshatu yasohokanye n’udukobwa byatumye nanjye mfata icyemezo cyo gukundana n’umusore wari umaze iminsi anyirukaho ansaba urukundo.
Mu by’ukuri sindi indaya ariko uwo musore twarakundanye cyane urukundo rwacu rusa nk’aho nta cyerekezo rufite ari urwo kwishimisha gusa.
Twari tumaze igihe dukunda gusohokana tukagenda mu gitondo tukitemberera tukarya ubuzima, nimugoroba tugataha ku buryo umugabo wanjye atarabukwa.
Mu cyumweru gishize nibwo twasohokanye ahantu, turagenda turarya, turanywa, turangije dufata icyumba turaryama turaruhuka, nimugoroba mbere yo gutaha mbanza kujya kwiyuhagira. Nkisohoka nibwo nakubitanye n’umuturanyi nkenyereye igitenge mu mabere bigaragara ko mbyutse ambonye akubitwa n’inkuba ambaza icyo ndi gukora aho, mu gihe ngishaka ibyo mubeshya wa musore dukundana aba arasohotse nawe yiyambariye agakabutura gato. Nahise mpagarara mera nk’ipoto. Uwo muturanyi yahise yumirwa arigendera, ariko ngize amahirwe ntiyabibwira umugabo kandi ni inshuti ye bajya basangira agacupa.
Ariko nyuma yaho uwo muturanyi yaje mu rugo asanga arinjye uhari njyenyine arambwira ngo ngomba kwemera kuzaryamana nawe kugira ngo atazabivuga.
Ubu yampaye umunsi tugomba kuzahurira aho hantu yatubonye, ngo azahansange niteguye ko turyamana ngo naho ubundi ninanga azahita abivuga.
Ubu ndi kwibaza niba nzamwemerera tukaryamana kugira ngo atamvamo, cyangwa niba nzemera gusenya kuko amvuyemo urugo rwanjye rwahita rusenyuka.
Yanditswe na Bakunzi Emile Muhabura.rw


text:
Ni imfashanyigisho yateguwe ku bufatanye n’abafatanyabikorwa Interpeace (Umuryango mpuzamahanga uharanira amahoro arambye) ndetse n’ikigo cyigisha kikanateza imbere amategeko (ILPD), aho biteganyijwe ko izashyirwa kuri za Gereza zose muburyo bwo gutegura abakoze ibyaha gutegurwa gusubira mu buzima busanzwe barahindutse banafite byinshi bamarira imiryango yabo bakagira n’uruhare mu iterambere ry’Igihugu muri rusange, aho kuba umutwaro.
Mu kiganiro cyahuje bamwe mu bayobozi b’ibigo bitegamiye kuri Leta ndetse n’abandi bari mu miryaryango ifasha abakoze ibyaha bakisanga muri gereza, kwakira ubuzima bushya baba bisanzemo, bagarutse kukamaro ko kwita ku muntu ufunze bamutegura gusubira mu muryango
Mukansoro Odette, Umuyobozi w’Umuryango DIDE (Dignité en Détention Rwanda) umuryango wita ku bantu bakoze ibyaha bagafungwa, yavuze ko kubanza kwigisha uwakoze icyaha niyo nzira nziza yo kumutegura mu mutwe kuko iyo udatekanye mu mutwe ibindi byose biba ari ubusa.
Yagize ati” tubanza gutegura mu mutwe uwakoze icyaha, tumuganiriza kugirango abanze yakire ubuzima bushya atari amenyereye kuko benshi iyo bisanze muri gereza usanga babanza gusa naho bahungabanyeho kubera kuhatinya, niyo mpamvu intambwe yambere ari ukubanza kumutegura mumutwe ibindi bikaza nyuma kandi ubona ko byagiye bigira akamaro, cyane nk’iyo umubyeyi asize abana kwakira icyo kintu biragora ariko mukumuganiriza agera aho akabyakira ubuzima bugakomeza.”
Dr Michael Rwibasira umushakashatsi mu kigo ILPD cyigisha kikanateza imbere amategeko, akaba yaranagize uruhare mu itegurwa ry’iyi mfashanyanyigisho, bavuze ko kwigisha abakoze ibyaha ariyo nzira nziza yo gutegura uri muri gereza kuzasubira mu muryango yaragororotse.
Yagize ati” Dutegura iyi mfashanyigisho twaganiriye n’abakozi b’Urwego rw’Igihugu rushinzwe Imfungwa n’abagororwa babana nabo umunsi ku munsi, batubwira mubyukuri ibyo umugorororwa usigaje igihe gito kugira ngo asoze ibihano yakwigishwa bamutegura gusubira mu muryango, aho bisaba kumutegura kugirango azabe afite icyo azimarira we n’umuryango we anagire uruhare mu iterambere ry’Igihugu cye bijyanye n’ubumenyi yahawe mbere yo gusoza igihano asubira mu muryango.”
Bishop John Rucyahana, umuyobozi w’umuryango Prison Fellowship, yavuze ko kwita ku muntu wakoze icyaha agafungwa, ntahabwe akato ni uburyo bwiza bwo gufasha umunyacyaha kwisuzuma ntazabyongere.
Yagize ati” Nta muntu utakora icyaha, kuba yagikoze bikaba ngombwa ko ajyanwa muri gereza agomba kwakirwa nk’abandi bantu bose ahubwo hakabaho urugendo rwo kumwitaho ategurwa gusubira mu buzima busanzwe, urugero ni nko ku bantu bakoze Jenoside bigishijwe ububi bw’icyaha bakoze bagafata iyambere bagasaba imbabazi abo biciye kubera inyigisho bahawe zibohora imitima ndetse bakemera no kuvugisha ukuri bitewe nuko babonye ko nubwo bafunze batari ibicibwa muri sosiyete ibi bigaragaza ko iyo uri muri gereza yigishijwe neza agororoka akaba Umunyarwanda muzima.
ACP Alex Kimenyi Bahizi yavuze ko bagitangira gahunda yo kugorora bigishaga gusoma no kwandika gusa, nyuma baza gusanga bidahagije hakenewe ubundi buryo bwo kwita kuwakoze ibyaha hakwiye kongerwamo n’ibindi nk’imyuga n’ubumenyingiro.
Yagize ati” Dutangira twigishaga gusoma no kwandika, gusa nyuma tuza gusanga bidahagije dutangira kwigisha abana ba gereza ya Nyagatare bagakora n’ibizamini bya Leta, twaje gusanga hanakenewe ubundi buryo bwo gufasha abakoze ibyaha bategurwa kwiga gusubira mu muryango hagongerwamo kwiga imyuga itandukanye kandi ubona ko ari uburyo bwiza bwo kugorora, kuko iyo asoje igihano abona ibyo akora ndetse akanateza imbere umuryango binamufashe kutongera gusubira gukora icyaha.”
Umuyobozi wa Interpeace Kayitare Frank yavuze ko kugirango hategurwe iyi mfashanyigisho babonye ko n’abari muri gereza bakeneye kwitabwaho bagahabwa ubumenyi buzabafasha basubiye mu muryango nkuko intego yabo ari uguharanira amahoro arambye.
Yagize ati” Mubyukuri n’abafunze baba bakeneye inyigisho nyinshi zibafasha mu gutegurwa gusubira mu miryango basoje ibihano, nkuko intego yacu ari ukubungabunga amahoro arambye twarebye no ku bantu bari muri gereza basigaje igihe gito ngo basubire mu muryango, aho bagomba guhabwa inyigisho zizabafasha kwisanga muri sosiyete aho kuba umutwaro kubo basanze, twafatanyije na RCS mugutegura iyi mfashanyigisho nk’abantu babana nabo umunsi kumunsi kugirango bizadufashe muri guhuza ibitekerezo bijyanye n’uburyo bwiza bwo gufasha ugiye gusoza ibihano gutegurwa neza.”
CGP Juvenal Marizamunda Komiseri Mukuru w’Urwego rw’Igihugu Rushinzwe Imfungwa n’Abagororwa RCS, yavuze ko n’ubundi kugorora byari bisanzwe bikorwa ariko ubu bizafasha kuko imfashanyigisho izaba ihari.
Yagize ati” Mubyukuri kugorora byari bisanzwe bikorwa, gusa ibi bigiye kudufasha kuko ibyo tuzaba twigisha bizaba bifite aho biva, kandi iyi mfashanyigisho yateguwe neza kuburyo ibyiciro byose bifite uko bizagenda byigishwa bijyanye n’icyaha uri muri gereza azaba yarakoze, urugero nk’abazize ibiyobyabwenge abafashe kungufu abo bose bazigishwa mu buryo butandukanye bategurwe bazasubizwe mu miryango baragororotse.”
Yakomeje avuga ko iyi mfashanyigisho igiye gutangira gukoreshwa mu gihe gito abafunze bagatangira kubona ayo masomo, anasaba abafite ababo muri gereza kujya babasura avuga ko iyo umuntu afunze aba atarabaye igicibwa mu muryango ku igihe kiba kizagera agataha.
Mu biteganyijwe kwigishwa abakoze ibyaha bakisanga bagomba gusoreza ibihano byabo muri gereza, harimo ubureremboneragihugu, imyuga n’ubumenyingiro kwiga gusoma no kwandika bategurwa neza kugirango bazasubire mu miryango yabo baragororotse ari abaturage beza babereye u Rwanda.


text:
Ikirango: NANBEI
Icyitegererezo : NK
Urutonde rwa NK Analog Force Gauge hamwe nubunini buke, byukuri, biroroshye gukora kandi byoroshye gukora, kandi birashobora kwerekana igice cya newton hamwe na kilo icyarimwe.Ibikoresho bya PEAK / TRACK birashobora guhinduka hagati yimpinga igeragezwa ryagaciro ryikizamini hamwe nigeragezwa ryikomeza.Ni ibicuruzwa byiza bishobora gufata umwanya wuburyo bwa kera bwimbaraga zapimwe, kandi bigakoreshwa cyane mumashanyarazi, hejuru & nto ya voltage ibikoresho byamashanyarazi, ibyuma, ibice byimodoka, sisitemu yo gucana no gutwika, inganda zoroheje, ubukanishi, imyenda nibindi muruganda rwo kugerageza gukurura cyangwa gusunika umutwaro wo kwinjizamo imbaraga cyangwa gukurura no kwangiza. Nyamuneka soma igitabo witonze mbere yo gukoresha iki gikoresho.


text:
Umuryango utari uwa Leta witwa LA GALOPE-RWANDA (LGR) watanze inkoko 50 ku bagore mirongo itanu bashinzwe ingo zabo babarizwa muri Koperative KODARIKA Amizero ibarizwa mu Murenge wa Musambira mu Karere ka Kamonyi.
Mbere yo guhabwa izo nkoko abitabiriye uyu muhango, barimo abayobozi bo mu Karere ka Kamonyi n’abanyamuryango ba KODARIKA, babanje kumurikirwa ibikorwa byakozwe na LA GALOPE Rwanda birimo : Inzu y’inkoko, ikigega cyakira amazi akururwa hakoreshejwe moteri ikoresha imirasire y’izuba n’akarima k’igikoni.
Niyigena Alphonsine Umuyobozi wa LA GALOPE Rwanda yavuze ko umushinga wo gufasha abagore bayobora ingo bo muri Kperative KODARIKA Amizero watangiye muri 2019, utangira gushyirwa mu bikorwa muri 2020, bityo hakorwa ubworozi bw’inkoko mu rwego rwo rwo kurwanya imirire mibi.
Alphonsine yakomeje avuga ko indi ntego ya LA GALOPE Rwanda kwari ukurengera ibidukikije, ari nayo mpamvu habaye igikorwa cyo gufukura amazi azamurwa na moteri hakoreshejwe imirasire y’izuba.
Ikindi LA GALOPE yakoze ni ugushyiraho uturima bw’igikoni mu rwego rwo kurwanya imirire mibi.
Yavuze ko inkoko baguze zimaze umwaka ziba mu nzu yubatswe ku nkunga ya LA GALOPE, ariko ubu igihe cyari kigeze kugira ngo buri mugore agire iye nkoko mu rugo rwe.
Niyigena Alphonsine Umuyobozi wa LA GALOPE Rwanda yagize inama agira aba bagore ati « mubyaze umusaruro inkoko muhawe kandi ibi bikorwa mukorerwa mwumve ko ari ibyanyu ».
Umurerwa Marie, Umukozi w’Akarere ka Kamonyi ushinzwe Uburinganire n’Iterambere ry’umuryango, yabwiye abari aho ko ikidindiza amakoperatve ari ukudacunga ibintu neza n’agasigane, yagize ati « iyo ikora ku nyungu za bake Koperative irasenyuka ». Abasaba kumenya gusangira inyungu zibonetse bityo ntihagire ubasuzugura ko ingo zabo ari iz’abagore.
Uyu muyobozi na none yashimiye umuryango LA GALOPE Rwanda kuko watekereje gufasha umugore, yagize ati « iyo ufashije umugore uba ufashije n’abana nta mugore urya ngo acure abana, bifasha n’Umurenge gutera imbere ndetse n’Igihugu ».
Nyirasafari Paulina yatangarije ikinyamakuru IMPAMBA.COM ko umuryango LA GALOPE Rwanda wabafashije ibintu byinshi birimo kuva mu mirire mibi, kugira ikimina n’ibindi. Ubwo yabazwaga icyo agiye gukoresha inkoko yahawe yasubije ati « iyi nkoko igiye kumfasha kugaburira abana amagi kugira ngo bagire imirire myiza ».
Mukadisi Jacqueline avuga ko ari umupfakazi bityo yagize ibyishimo kubera LA GALOPE Rwanda kuko yamenye gukora akarima k’igikoni ndetse ava no mu bwigunge.
Yishimiye inkoko yahawe kuko bizamufasha kugaburira abana be amagi.
Mu bindi LA GALOPE yakoze ni ugufasha aba bagore kugira ikimina mu rwego rwo kubafasha kwigira.
Inzu yubatswe yatangiye irimo inkoko 300 ariko ubwo ubwo LA GALOPE Rwanda yamurikaga ibikorwa byayo tariki ya 14 Mutarama 2022 hari hasigayemo inkoko 202 naho izindi 98 zari zarapfuye, gutanga izo nkoko 50 bizafasha izisigaye kwisanzura zikagira ubuzima bwiza.
Amafoto


text:
Reba umuhango wera wo kubatiza abizera bashya ba cep ur huye campus wabereye kuri ADEPR Taba/”kurikira Inama rusange yaguye (General assembly) yo gusobanurira abanyamuryango bashya umuryango CEP uwo ariwo n’uko ukora”
Nyuma y’amezi agera kuri arindwi Umuryango w’abanyeshuri b’abapantekote Ukorera umurimo w’Imana muri kaminuza y’u Rwanda ishami rya Huye (CEP) bari bamaze badakora umuhango wera wo kubatiza abizera bashya kubera icyorezo cya covid 19. uyu muhango waherukaga gukorwa 13 ugushyingo 2021 byongeye gusubukurwa 4 kamene 2022.
Uyu muryango CEP ukaba wabatirishije abizera bashya 8 nundi umwe wakiriwe mu itorero, uyu muhango kandi waruyobowe n’umushumba mukuru w’ururembo rw’intara y’amajyepfo NDAYISHIMIYE Tarisise, umuhango ukaba wahuriwemo n’abandi bizera bashya baturutse ahantu hatandukanye nko muri CEP IPRC HUYE, KABUTARE TVT school, GS. GATAGARA n’abo kuri paruwasi ya Taba, uyumuhango ukaba wabereye kuri paruwasi ya TABA.
Mbere y’uko umubatizo utangira habanje kubaho amateraniro akoreshejwe na paster NDAYISHIMIYE Tarcise avuga ko iyo umuntu yakoze neza cyangwa akagambirira neza byose byiza birashoboka, umushumba yasobanuye ko mbere yo kubatizwa hari ikibanziriza kubatizwa, kubatizwa ntibikuraho ico ry’umubiri, ikibanza ni ukwizwera, kandi kwizera ntikwaza utigishijwe ijambo ry’Imana.
Hariho umu maji, wakoraga iby’ubukonini ariko abantu Baramwumvaga bamwitayeho bose, abakomeye n’aboroheje bati “Uyu muntu ni we Mbaraga y’Imana yitwa ikomeye. Uwo yari umu maji, ariko Filipo ajya kwigisha ubutumwa mu mudugudu, aho uwo mukonikoni yabaga, yumva ubutumwa bwiza arakizwa yakira yesu (ibyakozwe n’intumwa 8:9-12) yabigishije ubutumwa bwiza bwa Yesu ababwira ko ibyaremwe byose byaremwe nawe ababwira ko kuva kera umucyo waje mumwijima ariko umwijima ntiwawumenya. (Yohana 1:5)
Inyuma ya Yesu ntabundi buzima, ufite Yesu aba afite na se udafiye uwo mwana ntabugingo afite. Udafiye Yesu aba Ari umukandida wirupfu rubi. Iyo Yesu Ari muri twe ubugingo bwacu buba buzima maze bukagira icyerekezo, birakwiye ko utarakira Yesu amwakira kandi n’uwamwakiye akagumana nawe bakomatana kuko uwo Yesu afite urukundo rwinshi ashaka kudufasha.
Yesu yabwiye abigishwa ngo mugende mujye guhaha nisigarire ku iriba, yari yamenye ko hari umugore ugiye kuza Kuvoma kandi ananiwe, yaraje nuko yesu asaba uwo musamariyakazi amazi ariko uwo Mugore kuko yari afite amacakubiri mu bwoko bwabo aravuga ngo unsaba amazi ute ko uri umuyuda nkaba umusamariyakazi.
Aramubwira ati iyaba warumenye ugusaba amazi yo kunywa ntitwari kuzongera Kugira inyota ukundi kuko Yesu yari afite amazi y’ubugingo, Abantu benshi baruhijwe n’inyota n’inzara byiyi si ariko ntahandi hashirirwa inyota kereka kuri Yesu. Dukeneye agakiza no kugendana na yesu.
Hari umunyatiyopiya winkone wari uvuye gusenga iyerusaremu, agenda asoma inkuru za yesaya ariko Filipo arihuta aramubaza ati ariko ubundi ibintu usoma urabyumva? Aramusubiza ati ase nabibwirwa Niki ntafite ubinsobanurira?
Filipo aramubwira ati wihannye ukakira Yesu nk’umwami n’umukiza warangiza ukamwizera ukabatizwa, Mwuka wera yagusobanurira nuko inkone yizezwa n’ibyo aravuga ati none ko amazi Ari hariya wambatije nuko Filipo amusaba guhagarika igare baragenda bajya mu mugezi Filipo aramubatiza hanyuma Filipo ntiyongera kuboneka iyo nkone igenda inezerewe mu mutima. (Ibyakozwe n’intumwa 9:26-39)
nyuma y’uwo muhango habaye Inama rusange yaguye (Gneral assembly) yo gusobanurira abanyamuryango bashya ba CEP, uwo muryango uwo ariwo n’uko ukora, basobanurirwa indangagaciro z’uwo muryango. Mission zawo ni uku bwiriza ubutumwa bwiza muri kaminuza y’urwanda mu ishami rya Huye ndetse no hanzeyawo.
CEP (COMMUNAUTE DES ETUDIANTS PANTECOTISTE UNIVERSITE DU RWANDA) ni umuryango w’abanyeshuri b’abapantekote babwiriza/bakorera umurimo w’Imana muri kaminuza, basobanurirwa commission zikorera muri CEP ndetse n’amakorali.
basobanuriwe imikorere yawo n’uko watangiye, iri huriro ry’abanyeshuri b’ababapantecote babwiriza ubutumwa muri kaminuza y’urwanda mu ishami rya Huye, watangiye ibikorwa byawo muri kaminuza ku wa24 werurwe, 2001 nyuma yibiganiro Yosuwa MASUMBUKO wari umushumba mukuru w’ururembo rwa Butare nabandi bashumba batumijeho inama kugirango bakusanirize hamwe abanyeshuri b’abapateconte bo mucyahoze ari kaminuzankuru y’Urwanda.
Nyuma yo gusesengura neza ibyo bibazo, hashyizweho akanama gashinzwe kuzabumbira hamwe abo banyeshuri. Kakoze imirimo yako kugezaho CEP-UR yahoze ari CEP-NUR (kaminuza nkuru y’urwanda) igiyeho. Intumbero nyamukuru yuyu muryango ikubiye muri aya magambo ari mururimi rw’igifaransa” CHRIST POUR TOUS, PAR TOUT ET PAR TOUT LES MOYENS DES MAINTENANT ET A JAMAIS” Bisobanura(yesu ku bantu bose, ahariho hose muburyo bwose guhera uyu mwanya kugeza iteka ryose.
492 total views, 4 views today


text:
Imibereho Y'Abaturage
Icyo Abatuye Nyaruguru Bavuga K’Umuhanda Ubahuza Na Huye
Mu Karere ka Nyaruguru hari kubakwa umuhanda uva i Kibeho ku Kiliziya ahigeze kubera amabonekerwa ugakomeza ku bitaro bya Munini ugakomeza ugana mu Karere ka Huye. Umuturage witwa Bikorimana yabwiye Taarifa ko ugeze ku kigero cya 60% wuzura.
Eugène Bikorimana avuga ko uriya muhanda ubafitiye akamaro kuko batangiye kuwukoresha, bajyana cyangwa bavana ibicuruzwa ku isoko.
Ashima ko Abashinwa bari kuwubaka birinze kuwufunga wose, ahubwo bafunga igice kimwe bari gukora, ikindi bakakireka kigakomeza gukoreshwa, bakazagikora nyuma.
Avuga ko ubusanzwe Akarere ka Huye ari ryo soko ry’abatuye Akarere ka Nyaruguru.
Umuhanda uri kubakwa muri kariya gace k’igihugu ni isezerano Perezida Kagame yahaye abatuye Nyaruguru mu myaka yashize.
Bikorimana avuga ko iyo arebye urwego ugezeho wuzura, asanga ugeze ku rwego rwa 60% akabishingira ku ngingo y’uko hari ibitarakorwa birimo kuwubakira ibyuma buwucanira mu ijoro, kuwushyiramo imirongo yerekana ibyerekezo no guhuza ahandi hamwe na hamwe bagiye basiga hadakozwe.
Ikindi avuga ko cyerekana ko uriya muhanda ugeze ku rwego rushimishije n’ubwo hakiri ibyo gukorwa ni uko hakozwe imiyoboro ijyana amazi mu rwego rwo kurinda ko yawusenya.
Kubera ko hari ahantu ugomba kubakwa hejuru y’ibiraro kandi aho hantu hakaba hatarubakwa, uriya muturage avuga ko ibyo biri mu bisigaye ngo iriya 40% yuzure.
Undi muturage witwa Kamonyo wo mu Murenge wa Busanze, Akagari ka Runyombyi nawe ashima ko uriya muhanda uri kubakwa ku muvuduko ushimishije kandi akemeza ko niwuzura uzaba igisubizo ku bihahirane butari bworoshye hagati y’Akarere ka Nyaruguru n’aka Huye.
Kamonyo usanzwe ukora akazi k’uburezi avuga ko ku isi hose kugira ngo ubuhahirane bworohe, bisaba ko haba hari imihanda ikoze neza.
Ati: “ Twishimiye ko imirimo yo kubaka uriya muhanda iri kugenda neza kandi niwuzura uzadufasha mu kuzamura ubuhahirane n’abatuye Huye.”
Avuga kandi ko abantu bajya mu bukerarugendo bwa kidini i Kibeho nabo bazajya bahagera vuba, kandi badahenzwe kubera ko iyo imihanda imeze neza, n’abatwara abantu mu binyabiziga bagabanya igiciro.
Minisiteri y’ibikorwa remezo yo yatangaje ko uriya muhanda umaze kuzura ku kigero cya 72%.
Umuhanda wose uzaba ufite ibilometero 66.
Kugeza ubu ariko hari ahantu hamwe hataruzura.
Hamwe muri ho ni hakuno y’ahitwa mu Kavuguto(hari ishyamba rya Leta), aha mu Kavuguto hakaba ari mu Kagari ka Mbasa mu Murenge wa Kibeho.
Hari kandi ikindi gice gito batarubaka cyegereye ibitaro bya Munini kubera ko icyo gihe ari ahantu hagoye.
Ubusanzwe ibigo by’ubwubatsi bw’imihanda by’Abashinwa bibanza kubaka ahantu horoshye, hatari bibitware umwanya munini hanyuma bikazagaruka kubaka ahakomeye ahoroshye hararangiye.
Ni mu buryo bwo gukoresha neza igihe no kwirinda gutagaguza imbaraga.
Umuhanga Kibeho-Huye uca aha hakurikira:
Uturutse Mu Karere ka Nyaruguru:
Uriya muhanda utangirira mu Murenge wa Rusenge, Akagari Raranzige, ugakomeza mu Murenge wa Kibeho mu Tugari twa Mpanda, Mbasa, Kibeho na Mubuga ugakomereza mu Murenge wa Cyahinda mu Tugari twa Coko, na Cyahinda ukambuka mu Murenge wa Nyigisozi ukava muri uyu murenge ujya muwa Ngoma, ugahita winjira mu Karere ka Huye.
Biteganyijwe ko uzaba waruzuye neza muri Mata, 2022. Ni umuhanda kandi ukomeza ukagera ku mupaka w’Akanyaru ugabanya u Rwanda n’u Burundi uciye mu Karere ka Gisagara.